Президент Ўзбекистон халқини Рамазон ойи билан табриклади - 15.04.2021, Sputnik Ўзбекистон\nТОШКЕНТ, 15 апр — Sputnik. Президент Шавкат Мирзиёев Имом Бухорий ёдгорлик мажмуасида бўлиб, Ўзбекситон халқини муборак Рамазон ойи билан муборакбод этди. Бу\nТОШКЕНТ, 15 апр — Sputnik. Президент Шавкат Мирзиёев Имом Бухорий ёдгорлик мажмуасида бўлиб, Ўзбекситон халқини муборак Рамазон ойи билан муборакбод этди. Бу ҳақда давлат раҳбари матбуот хизмати хабар бермоқда.Давлат раҳбари Самарқанд вилоятига ташрифи давомида Имом Бухорий мажмуасида қурилаётган зиёратгоҳ лойиҳалари билан танишган. Бу ерда катта масжид, тўртта симметрик минора, баланд айвонлар, хиёбон бўлади. Кўп сонли зиёратчиларга замонавий қулайликлар яратиш учун 7 та меҳмонхона, 3 та автотурургоҳ ва автобекат, супермаркет, бозорча барпо этилади.Шунингдек, ошхоналар, ҳунармандчилик буюмлари растаси, ҳаммом, таҳоратхона, кушхона қурилиши белгиланган.2021 йил муборак Рамазон кунларида ушбу зиёратгоҳнинг қурилиши бошланди. Президент ерда нуронийлар ва зиёлилар билан учрашди.Эслатиб ўтамиз, Ўзбекистонда Рамазон ойининг 13 апрелдан бошланди. У карантин қоидаларига риоя қилган ҳолда миллий анъана ва қадриятларга мос равишда ўтказилмоқда.\nрамазон ойи, шавкат мирзиёев, ўзбекистон\n16:07 15.04.2021 (янгиланди: 18:52 15.04.2021)\nШавкат Мирзиёев Рамазон ойи эзгу ниятлар ижобат бўладиган муқаддас ой эканини қайд этди.\nТОШКЕНТ, 15 апр — Sputnik. Президент Шавкат Мирзиёев Имом Бухорий ёдгорлик мажмуасида бўлиб, Ўзбекситон халқини муборак Рамазон ойи билан муборакбод этди. Бу ҳақда давлат раҳбари матбуот хизмати хабар бермоқда.\nДавлат раҳбари Самарқанд вилоятига ташрифи давомида Имом Бухорий мажмуасида қурилаётган зиёратгоҳ лойиҳалари билан танишган. Бу ерда катта масжид, тўртта симметрик минора, баланд айвонлар, хиёбон бўлади. Кўп сонли зиёратчиларга замонавий қулайликлар яратиш учун 7 та меҳмонхона, 3 та автотурургоҳ ва автобекат, супермаркет, бозорча барпо этилади.\nШунингдек, ошхоналар, ҳунармандчилик буюмлари растаси, ҳаммом, таҳоратхона, кушхона қурилиши белгиланган.\n2021 йил муборак Рамазон кунларида ушбу зиёратгоҳнинг қурилиши бошланди. Президент ерда нуронийлар ва зиёлилар билан учрашди.\nРамазон ойи – эзгу ниятлар ижобат бўладиган муқаддас ой. Бу қурилишни шу ойда бошлаётганимиз ҳам хайрли, хосиятли бўлади, қалбимизга таскин беради. Бу соҳада қилаётган ишларимиздан мақсад – исломга эътиқодимизни, аллома боболаримизга ҳурматимизни илм билан билдириш. Аждодларимизга муносиб бўлиш биз учун жуда катта бурч.\nЭслатиб ўтамиз, Ўзбекистонда Рамазон ойининг 13 апрелдан бошланди. У карантин қоидаларига риоя қилган ҳолда миллий анъана ва қадриятларга мос равишда ўтказилмоқда.


Ислоҳотлар ҳар биримиздан фаолликни талаб этади | "Адолат" СДП\n Ислоҳотлар ҳар биримиздан фаолликни талаб этади\nЖорий йилни «Инсон қадрини улуғлаш ва фаол маҳалла йили» деб номланиши барча юртдошларимизга кўтаринки кайфият бағишлади.\nЙилларга ном берилишидаги ушбу анъана албатта келгусида юрт тараққиёти учун муҳим бўлган қатор ислоҳотларни амалга оширишда ўзининг ижобий таъсирини кўрсатади.\nҲаммамиз биламиз, мамлакатимизда барча саъй-ҳаракатлар негизида инсон қадр қиммати мужассам бўлиб келган. Шундан келиб чиқиб, инсон қадрини улуғлаш барча соҳаларда амалга оширилиб келинаётганини эътироф этиш жоиз.\nДавлат ва жамият ҳаётидаги барча ўзгаришларнинг фуқаролар, унинг қадр-қиммати учун хизмат қилиши инсонга эътиборни кучайганини кўрсатади.\nДарҳақиқат, ҳар биримиз маҳаллаларда истиқомат қиламиз. Яхши кунимиз, ёмон кунимизга ҳам маҳалла тиргак бўлиб туриши ҳеч кимга сир эмас.\nШу боис ҳам, инсон қадрини таъминлашни маҳалладан бошлаш, фуқароларни саломатлиги учун сифатли тиббий хизмат кўрсатиш, сифатли таълим олиши, бандлигини таъминлаш ва бошқа соҳаларни янада ривожлантиришга қаратилган ислоҳотларнинг барчаси маҳаллани обод этиш ва инсонлар қадр-қимматини улуғлашга қаратилгани бежизга эмас.\nЖорий йилда биз депутатлар олдимизга ҳар галгидан ҳам катта мақсадлар билан, бир қаторда устувор режалар белгилаб олдик. Биз маҳаллаларга чиқиб, фуқароларни ўйлантириб келаётган масалаларни ваколатимиз доирасида ҳал этишга, инсонни улуғлашга қаратилган ислоҳотларда ўз ҳиссаларимизни қўшишимиз зарур.\nЭртанги кунимиз, жамиятимизни тараққий этиши ва тинчлик-хотиржамликда яшашимиз албатта, ҳар бир соҳа вакилининг жонкуярлик билан олиб бораётган фаолиятига боғлиқ.\nШундай экан, тинч ва осуда заминимизда давлатимиз Раҳбарининг олиб бораётган одилона сиёсатидан куч олган ҳолда, ҳар биримиздан ташаббускор ҳамда ислоҳотларнинг фаол иштирокчиси бўлиш талаб этилади.\n«АДОЛАТ» СДП Урганч шаҳар Кенгаши раиси, депутатлик гуруҳи раҳбари.


1029 Ўқиш режими + -\nБисмиллаҳир Роҳманир Роҳийм. Ассалому алайкум ва раҳматуллоҳи ва барокатуҳ!\nАлҳамду лиллаҳи Роббил аъламин. Вассолату вассаламу аъла хойри холқихи Муҳаммад ва аълиҳи ва асҳобиҳи ажмаъин.\nАзиза, мўмина, муслима опа-сингиллар! Барчангизга ушбу жума айёми муборак бўлсин. Одатимизга кўра, бугун ҳам сизлар билан суҳбатлашиб турибмиз. Қуйида бериладиган маълумотлар жума кунидаги амал ва ибодатларимизни мукаммал ва гўзал суратда адо этилишига кўмак беради деган умидимиз бор.\nСалмони Форсий розияллоҳу анҳудан ривоят қилинади: «Набий соллаллоҳу алайҳи васаллам: «Ким жума куни ғусл қилиб, иложи борича покланиб, ўз мойидан, хушбўй нарсалардан суртиб, сўнгра чиқиб, икки кишининг орасини ёрмай (жой топиб) ўзига битилган жойда намозни ўқиса ва имом гапирганда жим туриб қулоқ солса, албатта, унинг ўтган жумадан бунгача бўлган нарсалари мағфират қилинади», дедилар».\nАбу Ҳурайра: «Уч кун зиёдаси билан. Чунки ҳар бир яхшилик ўн мислга кўпайтирилур», деди. Икки шайх ривоят қилишган. Абу Довуднинг лафзида: «Ким жума куни ғусл қилиб, энг яхши либосларидан кийса, агар хушбўй нарсаси бўлса, ундан суртса, сўнгра жумага бориб, одамларнинг елкасига туртмаса, кейин ўзига битилган намозни ўқиса, имоми чиқса, у намозидан фориғ бўлгунча қулоқ осса, бу (жума) билан ундан олдинги жума орасидаги нарсага каффорат бўлади», дейилган. Жума намози ҳар бир мусулмон учун ҳар ҳафтада бир марта бериладиган қулай фурсат. Бу ҳафталик қулай фурсатни баъзи ривоятларда Аллоҳ мусулмонларга байрам қилиб қўйган кун дейилган. Ана ўша кунда мусулмон кишига одатдаги кунлардан кўра кўпроқ савоб ишлаб олиш имкони берилган. Қолаверса, таҳорат ва беш вақт намоз каби ибодатлар билан ҳам ювилмай қолган ҳафталик кичик гуноҳлар ювиб юборилади. Ана шу бахтга муяссар бўлиш учун қуйидаги ишларни қилиш керак: 1. Ғусл қилиш. 2. Иложи борича покланиш. Бунга қовуқ ва қўлтиқ остидаги тукларни тозалаш, тирноқларни олиш ва мўйлабни текислаш каби ишлар киради. Жума куни шу ишларни қилиш зарур. 3. Мой суртиш. Бунда сочни мойлаш тушунилади. Айниқса, иссиқ ўлкаларда сочни яхшилаб тараб, унга хушбўй мой суртиш одат бўлган. 4. Хушбўй нарсалар суртиш. Атир, мушк каби нохуш ҳидларни кетказадиган хушбўй нарсаларни сепиб жумага борилса, жамоатда ажойиб бир яхши ҳид пайдо бўлишига ҳисса қўшилади. 5. Жумага кетаётиб энг яхши кийимларни кийиб олиш. Чунки жума – ҳафталик байрам, мусулмонларнинг тўпланиш куни. Дўст-душманнинг олдида мусулмонлар ўзини кўрсатадиган кун. Бу кунда ярашадиган чиройли кийимлар билан кўриниш яхши. 6. Масжидга борганда ўзидан олдин келиб ўтирганларни ёриб олдинга ўтмаслик. Балки бўш жойни топиб, ҳеч кимга халақит бермай ўтириш жуда ҳам матлубдир. 7. Жумага борган одам имом хутба қилмаётган бўлса, дарҳол намоз ўқиб олиши керак. 8. Имом хутбага чиқса, жим туриб қулоқ солиш лозим. Ким шу ишларни қилса, ўтган жумадан буён қилган кичик гуноҳлари мағфират қилинади. Юқорида зикри келган амалларни бажаришни Аллоҳ таоло барчаларимизга насиб айласин. Омин. Ассалому алайкум ва раҳматуллоҳи ва барокатуҳ!\nУлуғликка эришишнинг энг қисқа йўли бу, албатта, иффатдир. Иффат бу, энг юқори одоб ва олий даражадаги хулқ бўлиб, бу билан халқлар шоншуҳратга эришади ва давоми...\n23:59 / 31.01.2017 5202\nРўзанинг тўғри бўлиши учун уч хил шарт мавжуд бўлиши лозим. Биринчи шарт лозим бўлиш шартлари. Бу шартлар тўртта 1. Ислом. Мусулмон бўлмаган одамга рўза фарз давоми...\n19:33 / 17.11.2016 4841\n1синф ўқувчисининг онасини фақатгина бошидан ўтказган ёки ўтказаётган оналаргина тушуна олади. Эрта туриш, дарслар, янги талаблар, ёзиш, ўқиш буларнинг ҳаммаси давоми...\n09:40 / 29.12.2016 1847\nКим ўқиса Қуръонни, Гапирмаса ёлғонни, Яхши кўради, Аллоҳ Ла илаҳа иллаллоҳ. Дилда олий ниятдир Гуноҳлардан ҳижратдир. Иншаа,ллоҳ боргучи Ватанимиз давоми...\n00:16 / 24.11.2016 1603


20.05.2022 15:23 0 1103\n2022 йилги «Partnerships Awards»да Ўзбекистон тарихида биринчи марта Молия вазирлиги ҳузуридаги Давлат-хусусий шерикликни ривожлантириш агентлиги (ДХШРА) давлат секторининг «Йил тарғиботчиси» номинациясида ғолиб бўлди.\nДХШ орқали Ўзбекистон такомиллаштирилган давлат хизматларини кўрсатиш учун жуда зарур бўлган молиялаштиришни жалб қилиш ва хусусий сектор экспертизасини ўтказиш учун муқобил механизмни мақсад қилиб қўйган. Бу саъй-ҳаракатлар халқаро ҳамжамият томонидан ижобий баҳоланмоқда, буни Ўзбекистонни 2022 йилги ҳамкорлик мукофотлари совриндори деб эълон қилиниши мисолида ҳам кўриш мумкин.\nМукофот ҳақида қисқача маълумот:\n«Partnershis Awards» соҳадаги мукаммаликни эътироф этишнинг энг катта ва энг нуфузли соврини ҳисобланади. Бу йил, ушбу мукофот пандемия келтириб чиқарган муайян муаммоларга жавобан ташкилотлар ва шахслар томонидан режалаштирилганданда кўпроқ натижаларга эришиш учун қилинган улкан саъй-ҳаракатларни акс эттиради.\n«Partnershis Awards» муҳим аҳамиятга эгалиги шундаки, улар энг кучли танқидчилар томонидан баҳоланади. Экспертлардан иборат бахолаш панели давлат ва хусусий секторни намойиш этувчи 30 дан ортиқ соҳа мутахассисларидан иборат. Баҳолаш панели аъзолари ДХШ соҳасидаги мутахассислиги, тажрибаси ва ҳаққонийлиги асосида танланади.\nУшбу мукофот «Haymarket Media» гуруҳининг бир қисми бўлган «Partnerships Bulletin» томонидан ташкил этилган.\nМаълумот учун: «Partnership Bulletin» давлат ва хусусий сектор раҳбарларига давлат инфратузилмасини лойиҳалаштириш, қуриш, молиялаштириш, бошқариш ва сақлаш учун шериклик алоқаларини ўрнатадиган муҳим маълумотларини тақдим этади. Таҳририят қамрови, маълумотлар базаси ва бозорга оид етакчи тадбирлар орқали транспорт, ижтимоий ва коммунал инфратузилма соҳаларини шакллантирадиган лойиҳалар, шериклар ва сиёсат ҳақида маълумот алмашиниш платформалари билан таъминлайди.\nУшбу мукофотни 2018 йилда Бангладеш, 2017 йилда Австралия ва 2016 ва 2014 йилларда эса Филиппин қўлга киритган.\nмукофот «Partnershis Awards»\nСпорт 05/05, 16:43\nЁзги Осиё ўйинлари ғолибларига қанча мукофот берилиши эълон қилинди\nЖамият 16/02, 09:59\nҚоидабузарлик ҳақида хабар берганларга мукофот тўланади\nЖамият 14/01, 12:30\nҒолиблар «Ўзбекистон Республикаси Президенти мукофоти»ни олади


САЙЛОВЧИЛАР УЧУН ҲАММА ШАРОИТ ЯРАТИЛДИ - Ўзбекистон овози газетаси\n— Яқинда 18 ёшга тўлдим ва бугун биринчи марта ўз сайлов ҳуқуқимдан фойдаландим. Сайловолди тарғиботлари жараёнида Президентликка номзодларнинг дастурлари билан танишдим. 131-сайлов участкасига чиқиб, улар орасидан ўзим танлаган муносиб номзод учун овоз бердим. Овоз бериш пайтида катта ҳаяжон ва масъулият ҳис қилдим. Чунки фуқаролик бурчимни адо этиш, мамлакатимиз тараққиёти, ҳаётимиз фаровонлигига ўз ҳиссамни қўшиш имкониятидан фойдаландим.\nСайлов кунига қадар номзодларнинг дастурий мақсадларини таҳлил этдим, ўзим яшаётган маҳалланинг ижтимоий-иқтисодий ривожланиш ҳолатидан келиб чиқиб уларни таққосладим. Чунки мен қўллаб-қувватлаган номзод эртага менинг, яқинларим манфаатини ҳимоя қилиши, мамлакатимизни тараққий эттириши керак. Демак, сайлов сайловчи учун катта масъулият, мен каби йигит-қизларга билдирилган юксак ишонч, дегани. Бугун ана шу ишончни оқлашга ҳаракат қилдим.\nАбдуманноб ФАТТОХОВ, Кўзи ожизлар жамияти Сирғали туман бўлими раиси:\n— Бу йил 70 ёшга тўлдим. Ўтган умрим давомида кўплаб ҳаёт ҳақиқатларини англадим. Бизнинг юртимизда ҳар бир инсон юксак қадрланади. Гапни узоқдан бошлашимдан мақсад барчага тенг ҳуқуқ ва имкониятлар яратилган ватанда яшаётганимдан мамнунлигимни айтиш.\nБунга мисол қилиб бу йилги сайлов жараёнларини олишимиз мумкин. Имконияти чекланган ёки сайлов куни овоз бериш участкасига кела олмайдиган фуқаролар учун ҳам барча шароитлар яратилди. Айниқса, брайль шрифтли сайлов бюллетенларининг жорий этилиши мени жуда қувонтирди.\nБугун биринчи марта бировнинг кўмагисиз номзодларнинг дастурлари билан танишиб, шахсан ўзим, овоз бериш имконига эга бўлдим. Очиғини айтсам, бу йил сайловда илк бор овоз бергандек ҳис қилдим ўзимни. Мамлакатимиз янада тараққий топишига тўла ишонч билан ўзим муносиб, деб билган номзодга овоз бердим.\nСултонбой АЗИЗОВ, Наманган шаҳридаги 26-сайлов участкасидаги ЎзХДП кузатувчиси:\n— Участкамизда 2330 нафар фуқаро рўйхатга олинган. Уларнинг 11 нафари муддатидан олдин овоз берди. 65 нафари эса биринчи марта сайловда иштирок этди.\nКузатувчиларнинг сайловдаги иштироки сайловнинг очиқ-ошкора ўтишига хизмат қилади, деб ўйлайман. Сайлов жараёнини диққат билан кузатиб бордим. Овоз бериш қонунда белгиланган тартиб-қоидаларга тўлиқ мувофиқ ҳолда ўтказилди.\nЯна бир нарсани айтишни истардим. Овоз беришга келган юртдошларимизнинг кўтаринки кайфиятини кўриб, хурсанд бўлдим. Тинчлигимиз ва тараққиётимизга ишончим янада ортди.\nМунира МИРДАДАЕВА, меҳнат фахрийси (Тошкент шаҳри):\n— Ёшим 66 да. Фарзандларим, набираларим эрта тонгдан сайлов участкасига боришди. Уларнинг тайёргарликларини кўрган одам байрамга кетаяпти, деб ўйлаши мумкин. Ҳавас билан уларни кузатиб қолдим.\nОёғим оғрийди, яхши юра олмайман. Овоз беришга чиқолмаганимдан кайфиятсиз ўтирган эдим. Бир пайт уч киши уйимга келди. Сўрасам, 212-сайлов участкасиданмиз, дейишди. Улар менга ўхшаб, сайловга чиқа олмайдиганларнинг уйларига бориб, оғирини енгил қилаётган экан. Барака топишсин.\nСайлов ҳуқуқидан фойдаланишимиз учун яратилган имкониятлардан мамнунман. Фарзандларим, набираларим келажаги, Ватанимиз тараққиёти учун овоз бердим.


Ўзбекистоннинг 1992 йилда чиқарган заёмлари.\nТошкент шаҳрида яшовчи Муроджон email орқали савол йўллаб, ҳозирда тақдири мавҳум қолаётган заёмлар борасида қизиқди.\n“Дадам 1992 йилда омонат дафтарчасидаги пулларига 40 минг сўмлик заём олган. Дадамнинг айтишича, ўша пайтда бу жуда катта пул бўлган. Орадан 20 йилдан кўпроқ вақт ўтди пулдан дарак йўқ. Кейин тоғам ҳам заём олиб куйганлардан. У 1990 йилда “Жигули” машинасини олиш учун 8 минг сўмга заём олган. Дадам билан тоғамнинг бормаган жойи қолмади. Лекин бирор натижа йўқ. Шу заёмлар учун бирор нарса берилармикин ёки бутунлай умидни узиб қўяверайликми? Илтимос шуни аниқлаб берсангиз” дея мактуб йўллади тошкентлик Муроджон.\n1992 йилги заёмлар:\nЎзбекистон мустақилликка эришганидан бир йил ўтиб, 12 фоизли ички ютуқли заёмларни сотувга қўйди.\n- Жами 25 миллиард сўмлик заём чиқарилган 92-йилда. Шундан 20 миллиарди аҳолининг қўлида. 5 миллиарди сотилмаган, деди Ҳакимов.\nМутахасисга кўра, мазкур заёмлар 20 йил муддатга чиқарилган бўлиб, уларнинг амал қилиш муддати 2012 йилнинг 1 июл куни тугаган.\n- Заёмларни қоплаш муддати эса 2014 йилнинг 1 июлигача, деди Ҳакимов.\nВазирлик мутахассисига кўра, 20 йил давомида музлатиб қўйилган заёмлар бўйича ҳукумат ўз мажбуриятини унутгани йўқ.\n- Шу масалани ҳал қилиш бўйича таклиф берилди. Лекин ҳали ҳукумат томонидан бу борада қарор қабул қилинмади. Келаётган йилда давлат бюджети лойиҳасида балки кўзда тутилиб қолар. Ҳозир шунга ҳаракат бўлаяпти, деди Ҳакимов.\nЎтган асрнинг 90-йиллари бошида битта "Жигули" машинасини 8 минг сўмга харид қилиш мумкин бўлган. Ўша пайтда 1 АҚШ доллари тахминан 15 сўм атрофида бўлган.\nСўнгги 20 йил давомида ўзбек сўмининг фақат қадрсизланиши кузатилди.\nЛекин Молия вазирлиги мутахасиси Ҳакимовнинг айтишича, мазкур заёмлар бўйича тўловларни қайтариш пайтида ўтган йиллардаги инфляция ва индексация ҳисобга олинади.\n- Бу нарсалар барчаси кўзда тутилади. Ҳамма нарса ҳисоб-китоб қилингач маълум бўлади қанча тўланиши. Албатта инфляцияни ҳисобга олишади. Бу борада ҳукуматнинг тегишли қарорини кутишимиз керак, дейди Ҳакимов.\n1990 йилги заёмлар:\nСобиқ Иттифоқ даврида сотувга чиқарилган Давлат мақсадли фоизсиз заёмлари халқ истеъмол моллари (автомобил, телевизор, музлатгич, тикув машинаси ва бошқа товарлар)ни харид қилиш имконини берарди.\nФуқаро ўзи хоҳлаган товар пулидан келиб чиқиб заём олган ва бу заём уч йилдан сўнг товарни олиш ҳуқуқини берган.\nЎзбекистон Молия вазирлиги маълумотига кўра, ўша пайтда ўзбекистонликларнинг 70 мингдан ортиғи мазкур заёмларни сотиб олган.\n“ Ўзбекистонликлар турли русумдаги 10 минг 674 дона автомобиль, 29 минг 106 дона рангли телевизор, 9 минг 30 дона тикув машинаси, 7 минг 414 дона музлатгич, 1226 дона кир ювиш машинаси каби маҳсулотлар учун заёмлар олган”, дейилади Ўзбекистон Молия вазирлиги маълумотида.\nСовет Иттифоқи парчалангач, 1990 йилги Давлат заёмлари бўйича қарзларни узиш мажбуриятини мустақил давлатлар ўз зиммасига олган.\nМДҲ давлатларининг 1993 йилда Москвада бўлиб ўтган махсус йиғилишида Ўзбекистон ҳам 1990 йилги Давлат заёмлари бўйича қарзни ўз аҳолисига тўлаб бериш мажбуриятини олган.\nҚозоғистон, Россия каби давлатлар бу қарзларини аҳолига қайтарган. Ўзбекистонликлар эса 23 йилдирки, ҳеч бўлмаса заём учун тўланган пуллари қайтарилиши умиди билан яшаяпти.\nМолия вазирлиги мутахасиси Искандар Ҳакимовнинг Озодликка айтишича, мазкур заёмлар бўйича Ўзбекистон ҳукуматининг махсус қарори қабул қилингачгина заёмлар қарзи узилиши мумкин.\n- 90-йилги заёмлар мақсадли заёмлар бўлган. Машинадан тортиб, ҳар-хил нарсалар. СНГ давлатларидан иккитами, учтами давлат тўлаб берган. Қолган республикалар турибди. Ҳукуматнинг қарори чиқмагунча бу нарса ҳал бўлмайди. Ҳукумат қарор қабул қилиши керак бу масалада, деди Искандар Ҳакимов.\nБироқ суҳбатдош мазкур заёмлар бўйича Ўзбекистон ҳукумати қарор қабул қилиш-қилмаслигига ойдинлик киритмади.\nҚирғизистонда мухолифат тарафдорлари сайлов натижаларига қарши норозилик намойиши ўтказмоқда


Хоразмда қишлоқ хўжалиги соҳасида қўшиб ёзишлар аниқланди\nИшчи гуруҳ томонидан олиб борилган ўрганишларда сабзавот экинларини экиш, интенсив боғларга кўчат экиш, чигит экиш ишлари белгиланган графикка нисбатан орқада қолаётгани, ғалла парваришида агротехник тадбирлар сифатсиз бажарилгани, қўшиб ёзишларга йўл қўйилгани аниқланган. Мансабдор шахсларга ҳайфсан эълон қилинган.\nХоразм вилояти ҳокими Фарҳод Эрманов томонидан имзоланган фармойишда қайд этилишича, қишлоқ хўжалигида амалга оширилаётган ишлар талаб даражасида ташкил қилинмаган.\nХусусан, сабзавот экинларини экиш ишлари белгиланган графикка нисбатан орқада қолган. Асосий майдон ва боғ-қатор ораларига картошка 5,5 минг гектар ўрнига 3,7 минг гектар (режага нисбатан 67,3%), пиёз 2,6 минг гектар ўрнига 1,2 минг гектарга ( 46,7%), сабзи 3,4 минг гектар ўрнига 1,0 минг гектарга (31,4%), полиз маҳсулотлари 10,9 минг гектар ўрнига 1,3 минг гектарга (11,8 %), мойли экинлар 3,9 минг гектар ўрнига 2,4 минг гектарга (63 %) экилган.\nШунингдек, 2,5 минг гектар интенсив боғлардан 701 гектарига кўчат экилган, холос.\nҲудудларда 2022 йил ҳосили учун чигит экиш ишлари белгиланган режа-графикдан орқада қолган, ғалла парваришидаги агротехник тадбирлар сифатсиз бажарилиб, айрим ҳудудларда қўшиб ёзиш ҳолатлари кузатилган.\n2022 йилнинг 1-чорагида чорвачилик маҳсулотлари ишлаб чиқариш ҳажми белгиланган прогноз кўрсаткичларига нисбатан кам бажарилган. Хусусан, гўшт 900 тоннага (39,5 минг тонна ўрнига 38,6 минг тонна), сут 2,7 минг тоннага (213,5 минг тонна ўрнига 210,8 минг тонна), тухум 11,1 млн донага (112,0 млн. дона ўрнига 100,9 млн. дона), балиқ 700 тоннага (1,3 минг тонна ўрнига 0,7 минг тоннага) кам ишлаб чиқарилган.\nШу билан бирга, чорвачилик, паррандачилик, қуёнчилик ва асаларичилик лойиҳаларини амалга ошириш ишлари ўз ҳолига ташлаб қўйилган ва мониторинг-назорат ишларига совуққонлик билан ёндашилган.\nВилоят ишчи гуруҳи томонидан қишлоқ хўжалиги маҳсулотлари етиштириш бўйича амалга оширилаётган ишлар самарадорлиги ўрганилганда Тупроққалъа туманида бир қатор камчиликлар ва ҳисоботда қўшиб кўрсатиш ҳолатлари аниқланган.\nЖумладан, туман бўйича 2022 йил ҳосили учун чигит экиш режаси 4 минг гектар бўлиб, ҳисоботда экилган майдон 2 минг 835,6 гектар деб кўрсатилган. Амалда чигит экилган майдон эса 2 минг 200,2 гектарни ташкил қилиб, 635,4 гектар қўшиб кўрсатилган. Гурлан массивидаги фермер хўжаликлари томонидан 155,9 гектарда чигит экиш ишлари бошланмаган.\nСабзавот ва мойли экинларни экишда ҳам қўшиб ёзишларга йўл қўйилган, хусусан, ҳисоботда экилган майдонга нисбатан пиёз 3,1 гектар, соя 20,2 гектар, картошка 59 гектар ортиқча кўрсатилган бўлса, сабзи 30,9 гектар кам кўрсатилган.\nФармойиш билан вилоят ҳокимининг қишлоқ ва сув хўжалиги масалалари бўйича ўринбосари Комилжон Сабировга қишлоқ хўжалигида амалга оширилиши белгилаб берилган топшириқ ва вазифаларни бажаришда йўл қўйган камчиликлари учун, Тупроққалъа тумани ҳокими Алишер Салаевга 2022 йил ҳосили учун чигит ва бошқа экин турларини экиш ишларида ҳисоботларда қўшиб-ёзишга йўл қўйганлиги ҳамда баҳорги қишлоқ хўжалиги ишларига масъулиятсизлик билан ёндашиб, топширилган вазифаларни лозим даражада бажармагани учун ҳайфсан эълон қилинди.\nШунингдек, Комилжон Сабиров барча камчиликлар бартараф этилгунга қадар Тупроққалъа туманига хизмат сафарига юборилган ва унга Тупроққалъа тумани ҳокимининг қишлоқ ва сув хўжалиги масалалари бўйича ўринбосари вазифасини бажариш юклатилган.\n15:16 / 06.07.2022\nҚишлоқ хўжалиги ерларининг ижара ҳуқуқини бозор активига айлантириш таклиф қилинди


Президент пандемия даврида имтиҳонларни соддалаштириш бўйича топшириқ берди – Газета.uz\nПрезидент пандемия даврида имтиҳонларни соддалаштириш бўйича топшириқ берди\nПрезидент карантин вақтида ёшларнинг тайёргарлик кўриш имкониятлари чеклангани боис жорий йилда имтиҳонларни соддароқ шаклда ўтказиш бўйича топшириқлар берди. Шунингдек, ОТМларда зерикарли маърузалар ўқиш, конспектлар ёздириш каби ўзини оқламаган усуллардан воз кечиш лозимлиги таъкидланди.\nLotinchada 30 апрель 2020, 17:30 Жамият\nЎзбекистон президенти Шавкат Мирзиёев 30 апрель куни жорий ўқув йилини сифатли якунлаш, битирув ва кириш имтиҳонларини ташкил этиш масалалари муҳокамасига бағишланган йиғилиш ўтказди, дея хабар берди давлат раҳбари матбуот хизмати.\nЭнди жорий ўқув йилини сифатли якунлаш вазифаси турибди. Хорижий давлатлар тажрибаси ва бугунги вазиятдан келиб чиқиб, олий ўқув юртларида битирув имтиҳонларини онлайн шаклда ўтказиш режалаштирилмоқда. Йиғилишда мазкур жараёнларни сифатли ташкил этиш бўйича топшириқлар берилди.\nМаълумки, 2020 йилдан кириш имтиҳонлари жами 5 та — учта мажбурий ва иккита мутахассислик фани бўйича ўтказилиши белгиланган эди. Лекин карантин шароити ёшларнинг имтиҳонга тўла тайёргарлик кўриш имкониятини ҳам чеклади. Қолган қисқа вақтдан унумли фойдаланиш имкониятини яратиш мақсадида, жорий йилда имтиҳонларни соддароқ шаклда ўтказиш бўйича масъулларга топшириқлар берилди.\nРеспубликада президент мактаблари сони 4 тага етди, 9 та ижод мактаби ўз фаолиятини олиб бормоқда. Жорий йилда яна 5 та президент мактаби ва 2 та ижод мактабини фойдаланишга топшириш режалаштирилган. Уларни ўз муддатида қуриш ишларини тизимли ташкил этиш бўйича тегишли топшириқлар берилди.\nКарантин туфайли ижтимоий масофа тушунчаси мамлакат ҳаётидан муҳим ўрин эгаллади. Шундан келиб чиқиб, таълим муассасаларида, айниқса мактабларда, меъёрларни қайта кўриб чиқиш зарурияти таъкидланди.\n«Пандемияни сабаб қилиб таълим тизимини такомиллаштириш бўйича ишларни кечиктиришга мутлақо ҳаққимиз йўқ», — деди президент.


Эртага Ўзбекистоннинг айрим жойларида ёмғир ёғади — Sof.uz\nЖАҲОН 117,605,022 93,091,517 2,608,374\nЭртага Ўзбекистоннинг айрим жойларида ёмғир ёғади\n30.01 19:50 1327 Ўзбекистон\nРеспублика Гидрометеорология марказининг хабар беришича, 31 январда Тошкентда ҳаво ўзгариб туради, бироз ёмғир ёғиши мумкин.\nШарқдан эсаётган шамол йўналишини ўзгартириб, Ғарбдан секундига 5-10 метр тезликда эса бошлайди, шамолнинг тезлиги секундига 12-15 метргача кучайиши мумкин. Кечаси 4-6, кундузи 15-17 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда бироз ёмғир ёғиши мумкин. Ғарбдан секундига 7-12 метр тезликда шамол эсади. Кечаси 0-5 даража совуқ, кундузи 7-12 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғиши мумкин. Шарқдан эсаётган шамол йўналишини ўзгартириб, Ғарбдан секундига 7-12 метр тезликда эса бошлайди, баъзи жойларда шамолнинг тезлиги секундига 15-20 метргача кучайиши мумкин. Кечаси 2-7 даража совуқ, 10-15 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, баъзи жойларда ёмғир ёғиши мумкин. Шарқдан эсаётган шамол йўналишини ўзгартириб, Ғарбдан секундига 7-12 метр тезликда эса бошлайди, баъзи жойларда шамолнинг тезлиги секундига 15-20 метргача кучайиши мумкин. Кечаси 2-7, кундузи 12-17 даража илиқ бўлади.\nҚашқарад ва Сурхандарё вилоятларида ҳаво ўзгариб туради, баъзи жойларда ёмғир ёғади. Шарқдан эсаётган шамол йўналишини ўзгартириб, Ғарбдан секундига 7-12 метр тезликда эса бошлайди, баъзи жойларда шамолнинг тезлиги секундига 15-20 метргача кучайиши мумкин. Кечаси 2-7 даража, кундузи 11-16 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Баъзи жойларга туман тушиши мумкин. Шарқдан эсаётган шамол йўналишини ўзгартириб, Ғарбдан секундига 7-12 метр тезликда эса бошлайди. Кечаси 0-5, кундузи 10-15 даража илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёмғир ёғади. Қор кўчиши хавфи бор. Шарқдан секундига 7-12 метр тезликда шамол эсади. Кечаси 3 даража совуқ- 2 даража илиқ, кундузи 7-12 даражагача илиқ бўлади.\n6.03 09:20 3667\n6.03 11:22 2803\n6.03 22:25 2455\n7.03 22:00 1391\n6.03 22:39 1275\n22:26 79 Жаҳон\nБугун, 21:20 317 Жамият\nБугун, 21:10 93 Жамият\nБугун, 20:38 139 Жамият\nБугун, 20:04 247 Жаҳон\nБугун, 19:09 59 Жамият


ИнтерФУТБОЛ :: АКОБИР ТЎРАЕВ: «КАТТА ЖАМОАЛАРДА ЎЙНАШДАН УМИД УЗГАНИМ ЙЎҚ»\nАКОБИР ТЎРАЕВ: «КАТТА ЖАМОАЛАРДА ЎЙНАШДАН УМИД УЗГАНИМ ЙЎҚ»\nБу футболчи 2012 йили Эронда ўтказилган ўсмирлар ўртасидаги Осиё чемпионатида ўзининг ажойиб ўйинлари билан мухлислар меҳрини қозонган, яқин келажакда миллий термамиз учун ажойиб ҳужумчи етишиб чиқаётгандек туюлганди, кўпчиликка. Бироқ ке-йинчалик унинг фаолиятида пасайиш сезилди, гол у ёқда турсин, ҳаттоки, ўйин амалиёти ҳам камайиб кетди. Бугунги кунда «Бухоро» шарафини ҳимоя қилаётган Акобир Тўраев клубида ҳам кам кўриниш бермоқда. Coca Cola Суперлига 6-тури доирасидаги «Бунёдкор»га қарши кечган баҳс (2:2)дан сўнг ушбу футболчини суҳбатга чорлаб, унга ўзимизни қизиқтирган саволлар билан мурожаат этдик.\n- Акобир, сизни 2012 йили Эронда бўлиб ўтган Осиё чемпионати орқали кашф этдик. Эсимизда, ўша мусобақада жуда яхши ўйин намойиш этган эдингиз... Аммо катта футболдаги фаолиятингиз биз ўйлагандек чиқмади.\n- Тўғри айтасиз, ўша чемпионатда қарийб барчамиз юқори савияли футбол кўрсатиб, якунда ғалабани тантана қилганмиз. Ўзим ҳақимда тўхталадиган бўлсам, характерим сабаб ўз жамоамда ўрнимни топишим қийин бўлди. Боз устига, ҳозирга қадар «Бухоро»ни кўплаб мураббийлар бошқарди, ҳар бирининг ўзига яраша принциплари, тактик услублари бўлади. Табиийки, ўз ёндашувига мос келадиган бошқа футболчиларни таркибга жалб этади. Мен эса доим хулқ-атворим туфайли четда қолиб кетдим.\n- Тенгдошларингизнинг аксарияти «Бунёдкор» ва «Пахтакор» академиялари тарбияланувчилари ҳисобланишади. Айтинг-чи, сизда ҳам пойтахт клубларида тўп суриш имкони бўлганми?\n- Ҳаммаси ўз қўлимда эди. 2012 йилги Осиё чемпионатидан кейин «Пахтакор»га ўтиш ғояси пайдо бўлган, бироқ маълум сабабларга кўра бу иш амалга ошмай қолганди. Шунга қарамай, 2016 йил бошида мураббий Нўъмон Ҳасанов мени «Пахтакор»га таклиф қилди, бир давра ёмон ҳаракат қилмадим. Имконият берганликлари учун уларга раҳмат айтаман. Ўйин амалиёти кам бўлгани боис иккинчи даврада ортга қайтдим. Ўша вақтда «Бухоро»да Тачмурат Агамуратов фаолият юритарди, Жамшид Саидов унинг ёрдамчиси эди. Айрим баҳсларда ҳатто асосий таркибда майдонга тушдим. Ҳали катта жамоаларда ўйнашдан умидимни узганим йўқ. Худо хоҳласа, топ-клубларда муваффақиятли тўп сураман.\n- Дилшод Нуралиев термамиз учун чемпионлик билан якунланган Осиё чемпионати финал баҳсидан олдин нима деганди?\n- Рақиб ким бўлишидан қатъий назар, улардан кучли эканлигимизни такидлаганди. Майдонда ҳам бир бош устунлигимизни ҳис қилиб ўйнаш кераклигини айтганди. Финалда мағлуб бўлишга ҳаққимиз йўқ эди, чунки аввалги қитъа биринчилигида қатнашган жамоа финалда КХДРга имкониятни бой берганди. Шунинг учун ҳам икки ҳисса куч билан ўйнашимизга тўғри келганди. Сарвар Каримовнинг пенальтилар сериясидаги қаҳрамонлиги ҳали кўп эсланади.\n- «Бунёдкор» билан ўйинда менсимаслик ҳолати кузатилмадими? Ҳар ҳолда, улар таркиб жиҳатидан жуда ёш...\n- Қандай қилиб уларни менсимаслик мумкин? Мураббийлар штабидан тортиб, футболчиларгача учрашувга жиддий тарзда ёндашдик. «Бунёдкор»да асло таркиб билан боғлиқ муаммолар кузатилмайди. Чунки уларда академия фаол ишламоқда. Кетма-кет яхши футболчиларни етиштириб беришга қодир. Хорижда ўйнаётган легионерларимизга назар солайлик: Отабек Шукуров, Рустам Ашурматов, Забиҳилло Ўринбоев, Элдор Шомуродов - буларнинг бари клуб академиясининг маҳсулидир.\n- «Бунёдкор»нинг асосий устун тарафларини санаб бера оласизми?\n- Биринчи навбатда, тўп билан яхши муомала қила олишади, тактик тарафлама мукаммал шаклланган. Қолаверса, истеъдодли футболчиларнинг кўп эканини ҳам алоҳида таъкидлаб ўтиш жоиз. Жумладан, биринчи гол Хуршид Ғиёсовнинг маҳорати сабабли юзага келди.\n- Умуман, мазкур учрашувда дарвозаларнинг бир-биридан чиройли тарзда ишғол қилинганини кўрдик. Сизнингча, бундай голлар қандай омиллар ҳисобига туғилади?\n- Марко ван Бастеннинг ажойиб гапи бор: «Чиройли голлар таваккалчилик эвазига пайдо бўлади». Шунингдек машғулотлар жараёнида турли нуқталардан зарбалар бериш бўйича ишланади. Тажриба ҳам муҳим, аммо буни исталган футболчи бажара олишини жорий мавсумда кўрдик.


Тошкент трамвайи келажаги номаълум бўлмоқда – Газета.uz\nТошкент трамвайи келажаги номаълум бўлмоқда\nПойтахтда трамвай йўлларини демонтаж қилиш ишлари давом эттирилмоқда.\n24 март 2016, 16:48 Жамият\nЎзбекистон пойтахтида мавжуд трамвай йўлларини демонтаж қилиш ишлари давом эттирилмоқда. Тугатилаётган навбатдаги кесим «Тошкент» вокзали ва Тараққиёт кўчаси ўртасидаги участка бўлди. Чоршанба куни кечқурун вокзал қаршисидаги Туркистон кўчасидаги алоқа тармоғи олиб ташланган бўлса, пайшанба куни эрталабдан темир йўл излари демонтажи бошланди.\nКичик ҳалқа йўли бўйлаб Темир йўл техникаси музейидан Тошкент тиббиёт академияси (эски ТошМИ)гача бўлган мазкур кесим 2011 йилда қурилган эди. Талабгир ва даромадли йўналишлардан бири ҳисобланган трамвайнинг 13-йўналиши вокзалдан ТТЗ мавзесига қадар қисқартирилганидан сўнг Тараққиёт кўчасидан Янгиобод мавзеси (Роҳат)гача янги тармоқ қурилиши борасидаги режалар ошкор қилинган эди. Бироқ мазкур режалардан воз кечилди.\nТаҳририятдаги мавжуд маълумотларга кўра, 1 апрелдан трамвайнинг 12-йўналиши («Беруний» метро бекати — «Ибн Сино» — «Бешқайрағоч») ёпилади. «Газета.uz» мухбири суҳбатлашган трамвай ҳайдовчилари, депо ходимлари, диспетчерлар ҳамда «Тошшаҳартрансхизмат» ва «Тошкент трамвайи» компаниялари вакиллари 26-йўналиш («Қўйлиқ-6» — «Тошкент» вокзали)нинг ҳам ёпилиш эҳтимоли мавжудлигини маълум қилди.\nБундан ташқари, суҳбатдошларга кўра, Тошкент трамвайининг бир неча ойлик умри қолган бўлиши мумкин. Мазкур маълумотни тасдиқлашнинг имкони бўлмади.\n«Газета.uz» 3 404


Миллиардерлар ишонган ўзбек иш бошқарувчиcи Раъно Жўраева ҳақида билармидингиз?\nLifestyle 07 Октябрь 2017 179394\nТошкентлик Раъно Жўраева Forbes рўйхатидаги уч миллиардер - Олег Дерипаска, Дмитрий Каменшик ва Василий Анисимовларнинг компанияларини бошқарган. Энди эса у ЦЭНКИ (Центр эксплуатации объектов наземной космической инфраструктуры - Космик инфратузилма объектларини эксплуатация қилиш маркази) бош директори бўлиб, Россиянинг барча космодромлари учун масъул шахс. MarieClaire журнали аёл кишининг қандай қилиб бундай юксак даражага эришганига қизиқиш билдириб, Раъно Жўраева билан суҳбат уюштирди. Қуйида мазкур суҳбатнинг қизиқарли лавҳаларини келтирамиз.\n- Раъно Фрунзевна, қайси лойиҳа устидаги ишлар сиз учун энг қийин бўлган?\n- Мен шуғулланган барча лойиҳалар қизиқ. Қизиқарли лойиҳаларнинг бари қийин бўлади. Энг қийини қайси дейсизми? Ўйлашимча, ҳозирги ишим. Аввал бундай кенг кўламли вазифаларга дуч келмагандим. ЦЭНКИ - бу бир вақтнинг ўзида минг хил бизнес-жараёнлар дегани.\n- Сизни чўчитиши мумкин бўлган қийинчиликлар борми?\n- Ҳар қандай мураккаб вазифа ўнлаб, юзлаб оддий вазифалардан иборат. Асосийси, унинг тузилишини, унинг нимадан ташкил топганини тушуниб етиш ва бирор бир элементни кўздан қочирмаслик. Агар шуни тушуна олсангиз, қийинчилик чўчитмайди. Барчаси худди математика каби. Институтга кираётган вақтимда буюк математик билан шуғулланганман, ҳар қандай мураккаб даражадаги вазифаларни ечишни ўргатгани учун ундан ҳалигача миннатдорман. Бу менга институтда ўқиш жараёнида, диссертация ҳимоясида ва кейинроқ, мураккаб техник тизимларни бошқариш соҳасида ишлай бошлаганимда кўмак берди.\n- Уддасидан чиқа олмаган ишларингиз бўлганми? Ёки иш шу даражада мураккаблигидан унга киришишга ҳожат ҳам йўқлиги англанган ишлар?\n- Тажрибамдан келиб чиқиб шуни айтишим мумкинки, баъзан менинг бошқарувим остида бир вақтнинг ўзида 30-40 лойиҳа бўлган вақтлар бўлган, - ресурс бўлмаса, вазифани ечиб бўлмайди. Истак бўлмайди. Маблағ бўлмайди. Асосийси, жамоа ҳам йўқ. Жамоа - энг муҳим омил. Масаллиқ тўлиқ бўлса, ҳар қандай таомни тайёрлаш мумкин.\n- Яъни иложсиз нарсанинг ўзи йўқ демоқчисиз?\n- Ҳа, бутун бир инсоният ривожи тарихи шуни намоён қилмоқда. Биринчи навбатда, космосни забт этиш. Бу инсон амалга оширган энг яхши квинтэссенциядир. Яхшики, биз бу ерда асосий роллардамиз. Инсоний имкониятларни кенгайтириш, фикрнинг иш бериши ҳақида гап кетганда Россия муайян вазифаларни қўяди.\n- Лойиҳаларингиздан бирортасига ўзгача меҳр қўйганмисиз?\n- Охиргисига бўлса керак. Бунда қандайдир сеҳр бор. Қачонлардир ким бўлиш борасида қарорлар қабул қила бошлаганимда шундан бошлганман. "Космонавт бўлмоқчиман" демаганман, албатта. Ҳолбуки у пайтлар кўпчилик шундай дерди. Мен доим космос соҳасида ишлашни хоҳлаганман. Космик соҳада мутахассисларни тайёрловчи Ленинград авиация технологиялари институтига киришга тайёрланганман. Бир ўринга 16 киши даъвогар бўлган ўшанда ва мен Тошкентдан келиб, имтиҳоланлардан муваффақиятли ўтганман.\n- Кўпчилик хоҳлаган, лекин нима учун айнан сиз ўтгансиз?\n- Мен доим мақсад сари интилганман. 8-синфдан шу мавзу билан шуғулланганман, институтлар билан ёзишганман, турли курс ишларини ўрганардим. Бу соҳага жуда қизиқардим ва бунда онам мени қўллаб-қувватларди.\n- Оилангиз ҳақида сўзлаб берсангиз.\nБарчаси Ленинград консерваториясининг 1941 йилда Тошкентга эвакуациясидан бошланган. У ерда педагоглар қобилиятли ёшларни танлаб олаётган бўлишган. Менинг онам танловдан ўтишга муваффақ бўлган ва қамалдан кейин мусиқачилар билан Ленинградга йўл олишган. Ўша ерда мактаб, мусиқий коллежни тугаллаб, Ленинград консерваториясига ўқишга кирган. Вокал бўйича педагог Антонина Андреевна ва унинг турмуш ўртоғи, консерватория профессори Григорий Михайлович Бузенинг фарзандлари бўлмаган. Улар онамни деярли қиз қилиб боқиб олишган. Мен Ленинградга келганимда улар мени ўз қадрдонидек кутиб олишган ва ўзларининг Василий ороли 15-линиясидаги уйларидан жой беришган. Бироқ, афсуски, узоқ муддатга эмас. Тошкентдан кейин Питер иқлимига мослаша олмадим ва бир йилдан сўнг ўқишимни Москва шаҳридаги Авиация институтига кўчирдим ва шу даргоҳни тамомладим. 30 йилдан ортиқ вақт давомида фуқаролик авиацияси билан шуғулландим. Кутилмаганда қўнғироқ жиринглади: "Игорь Анатольевич Комаров билан учрашиш ниятингиз борми?" Аслида нима бўлганини ҳали-ҳануз англаб ета олмайман.\nАфтидан, авиациядаги 30 йиллик фаолиятим ўзига хос мактаб бўлган.\n- Каменшик-Дерипаска мактаблари сизга нима берди?\n- Бу ўз кучи билан оёққа турган ва мамлакат учун кўп нарса қилган ажойиб ишбилармонлардир. Мен улардан кўп нарсани ўргандим ва айни дамда уларни ҳаётга тадбиқ қилмоқдаман. Улар мени аяб ўтиришмаган, менинг имкониятларим билан ҳисоблашиб ҳам ўтирмай, кўп ишларни юклаб ташлашган, тўсиқлар қўйишган. Бироқ шу тариқа мен ҳозирги даражамга эришдим.\n- Айтишларича, сиз фантастик даражада ишчансиз. Бунинг учун куч ва вақтни қаердан оласиз?\n- Мен буни уддалай олишим ҳақидаги фикрнинг ўзи менга куч беради! Вақт масаласида эса мен тежамкорман. Масалан, ишга доир қандайдир масалаларни тушлик устида муҳокама қиламан - шунчаки тушлик қилишга не ҳожат? Кечки овқат билан ҳам шундай. Шубҳасиз, бир суткада 24 соат камлик қилади. Шундай бўлса-да, барча масалаларни ҳал қилиш учун 1440 дақиқа етади.\nБарчасини деб бўлмайди, албатта. Мен одатда иш режасини бир ой, бир ҳафта, бир кунлик қилиб тузаман ва шу режанинг ҳеч бўлмаганда 30-40 фоизини бажарсам, ишимнинг уддасидан чиқаётганимни англайман.\n- Нима учун сизнинг бизнесингизда аёллар бу қадар кам?\nҲамма конструкторлар, муҳандислар қилаётган ишини майда деталларигача тушуниши керак, улар "туннелча фикрлаш" қобилиятига эга бўлиши керак. Бу эса, асосан - эркаклар.\n- Гап биологиядами?\n- Фикримча, ҳа. Эркаклар ҳамма нарсанинг тубига етиши керак. Предметни тўлиқ билиш уларга олдинга ҳаракатланиш ва кашфиётлар қилиш учун куч беради. Аёллар эса асосан юзаки фикрлашади, уларнинг ҳаётда бошқа қизиқишлари кўп - оила, дугоналар, ҳаёт тарзи, ташқи кўриниш борасида қайғуриш ва ҳ.к. Уларнинг диққатни жамлаши қийинроқ. Шу билан бирга, баъзи нарсалар чидамлиликни талаб қилади, шу жумладан, жисмоний жиҳатдан ҳам.\n- Бу фақат космосга тааллуқлими ёки умуман карьера қуришдами?\n- Мен "шиша шифт назарияси" тарафдори эмасман. Аксинча, муваффақиятга эришиш борасида ҳатто аёлларнинг салоҳияти юқорироқ деб ҳисоблайман. Табиат аёл кишига тез мослашиш, тез ўрганиш, стрессни енгиш, қувват тўплаш, чиройли, эпчил, ёрқин бўлиш имконини ато этган. Фикримча, карьера қуришни мақсад қилган аёлнинг йўлида ҳеч қандай тўсиқлар бўлмайди.\n- Ишингиз нимаси билан қизиқ?\n- Мураккаб вазифалар билан. Худди спортдаги каби. Мушак машқларини бажариб, бир сакрашда 6 метр баландликни забт этишга тайёр турганингизда сизга 20 см таклиф қилишса, албатта, қизиғи йўқ. 6 м 20 см баландлик бўлса - мутлақо бошқа гап.\n- Набираларингиз сиз билан фахрланишса керак?\nИкки набирам бор - 10 ва 6 ёшда, Пётр ва Лев. Улар ишхонамда бўлиб, парвоз жараёнини кўришган. Шундан кейин тўнғич набирам мактабда "Учувчининг парвози қандай амалга оширилади?" номли тақдимот қилган. Ҳаммасини кўрсатиб берган. Шундан кейин ўқитувчи қизимни чақириб "Биласизми, ўғлингиз қандайдир ғалати гапларни гапиряпти. Унинг айтишича, парвоз жараёнларининг барчасини бувиси бошқарар эмиш" деб айтган. Воқеани англаб етгач, узр сўрашган, албатта. Катта набирам "Раъно буви" деб чақиради, кенжаси эса "Раъно Фрунзевна!"\n- Ҳаётингизда ишдан ташқари яна нимага ўрин бор?\n- Спортни унутмасликка ҳаракат қиламан. Куч тўплаш ва бироз чалғиш учун фитнес-залга бораман. Кўпинча бутун оиламиз билан саёҳатга чиқамиз. Яқинда Плёсда бўлдик.\n- Яна нималарни ўрганишни хоҳлардингиз?\n- Баъзан тушларимгача кирувчи орзуим бор. Машина ҳайдаш. Албатта буни ҳам уддалайман. Вақти келди.\nФото: Космик инфратузилма объектларини эксплуатация қилиш маркази\n- Мусиқага бўлган муҳаббат ота-онангиздан ўтганми?\n- Театрсиз яшай олмайман. Ота-онам менда опера ва балетга меҳр уйғотишган. Москвадаги премьераларнинг доимий меҳмониман.\n- Уй ишлари билан шуғулланишга ҳам вақтим бор дерсиз. Ишонмайман.\n- Нима учун? Мен мазали таом пиширишим мумкин. Набираларим мен тайёрлаган паловни яхши кўришади, катта байрамлар муносабати билан ош пишираман. Умуман, бундай ишларни яхши кўраман, бироқ, тўғрисини айтганда, бунга вақтимни қизғонаман.\n- Сиз учун авторитет ким?\n- Ҳайрон бўлишингиз мумкин, лекин бу - менинг қизим. У эндигина дунёга келганида бутун умр мени қўллаб-қувватловчи дўстим бўлишини ҳис қилганман. Ундан ташқари, кўп йиллик дўстларим бор. Техник ходимлар, ишбилармонлар, ижод кишилари. Масалан, пиар йўналишида ишловчи ходимимиз Маша аслида машҳур ёзувчи ва шу билан бирга креатив дугонам ҳамдир. Узоқ йиллардан бери бирга ишлаймиз ва ажойиб нарсалар ўйлаб топамиз. У - ўз соҳасининг устаси, мен - ўз соҳамнинг.\n- Ўз ходимларингиздан профессионализмдан ташқари яна нималар кутасиз?\n- Менга "жонли" одамлар керак. Уларда бирор нима қилиш истаги бўлиши муҳим. Шунчаки ишда бўлиш эмас, қандайдир нарсаларни А пунктдан Б пунктга олиб ўтиш муҳим. Бундайлар жуда кам. Бироқ бу ерга жамоасиз бир ўзим келганимда "ёниб" турган кишиларни кўрдим. Уларнинг вазиятни бошқарувчи "дирижёри" йўқ эди, шунчаки. Кейин эса аввал ишлаган одамларимдан баъзиларини бу ерга кўчиришга муваффақ бўлдим. Улар ҳам қизиқиб қолишди ва қолган ишларини ташлаб, бизга қўшилишди.\n- Оҳанраболик сири нимада - сизнинг аурангиздами ёки муносиб маошингизда?\n- Биласизми, самога парвоз қилаётган ракетани кўрганингизда космодром шовқинини эшитасиз... Бу ҳақиқий романтика. Бу ерда ишлайдиганларнинг кўпи пул учун эмас, шу ишга алоқадорлик учун ишлашади.\n- Лойиҳаларингиз орасида "сифат тизими" каби формат бор. Эшитилиши кўп нарсани ваъда қилади, аслида эса бу нима?\nМасалан, мен Домодедовода ишлаганимда шундай тизимни тузишимга тўғри келган. Ҳаммаси оддий. Терминалда кишиларга хизмат кўрсатаяпсанми, улар сенинг ишингдан мамнун бўлишлари керак. Сиз ҳам кимгадир хизмат қилаётганингиздан ўзингизни ҳақоратланган ҳис қилмайсиз. Бу сизнинг ишингиз ва сиз уни бажонидил бажаришингиз керак. ЦЭНКИда сифат муҳим.\n- Кундалик ҳаётингиздаги сифат тизими қандай?\nБу мавзу устида бош қотириб ўтирмайман. Мен перфекционистман, шу боис агар аэропортда ишлар режадагидек кечмаётган бўлса, бу менинг жаҳлимни чиқаради. Мен ичимдаги албатта айтадиган инсонман. Тузатиш киритмай, бефарқ ўтиб кета олмайман.\nМен ҳеч қачон бунга йўл қўймайман...\n...масъулиятсизлик ва бефарқлик.\nМен осонгина таваккал қиламан, агар...\n...менга қизиқ бўлса.\nМен тасаввур қила олмайман...\n...5 кун кетма-кет дам олганимни ва ҳеч нима қилмаслигимни.\nҲар қандай тушунарсиз вазиятда...\n...фикр юритишга кетаман.\n- Эндигина карьерасини бошлаётганларга қандай маслаҳат берган бўлардингиз?\n- Ҳар бир инсон ўзини қизиқтирган иш билан шуғулланиши керак. Ўзингизга ёқмайдиган ишда ҳеч қачон муваффақиятга эриша олмайсиз. Шунингдек, актив сифатида доимий ривожланиш керак, деб ҳисоблайман. Рақобатбардош бўлиш, замонга мослашиш ва эрудицияни кенгайтириш керак. Ўзингиз ҳақиқатда қизиққан нарса ҳақида эса, табиийки, кўпроқ маълумотга эга бўлгингиз келади. Бари ўзаро боғлиқ.\nЛавозими: Космик инфратузилма объектларининг эксплуатация маркази бош директори\nМаълумоти: Москва авиация институти\nКарьераси: «Аэронавигация» давлат илмий-тадқиқот институтида ишлаган, Airport Management Company Ltd'да бизнесни ривожлантириш бўйича директор, «Домодедово» аэропорт комплекси ва унинг ноавиацион фаолияти ривожига йўналтирилган лойиҳаларни амалга ошириш билан шуғулланган, «Группа СИНТЕЗ» МЧЖ бош директори, «Базовый элемент»нинг Авиация сектори раҳбари, «Аэропорт Системс Девелопмент» бош директори, Фуқаролик авиацияси инновацион маркази президенти, «ТранИнфоТех» МЧЖ бош директори, Халқаро аэропортлар ассоциациясининг ижрочи директори.\nОиласи: қизи, икки набираси;\nЁқтирган ифори: Cartier VIII;\nСевимли ширинлиги: «Рахат» шоколади (Қозоғистон);\nСевимли китоби: ўз кундалиги ва Чингиз Айтматовнинг «Асрга татигулик кун» асари.


Радарлардан йўқолган Ту-154 бортида 91 киши бўлган » Ўзбекистон янгиликлари – Zamin.uz\nРадарлардан йўқолган Ту-154 бортида 91 киши бўлган\nРоссия Мудофаа вазирлигининг Сочидан учгач авиадиспетчерлар билан алоқага чиқмаган Ту-154 самолёти бўйича навбатдаги тафсилотлар маълум қилинмоқда.\n"Интерфакс" агентлиги хабарига кўра, самолёт Сочидан Москва вақти билан соат 5:20да парвозга чиққан ва 20 дақиқадан кейин радарлардан йўқолган. Унинг бортида ҳарбийлар бўлгани тахмин қилинмоқда. Лайнерни қидириш ишлари бошланган.\nРИА "Новости" агентлиги аниқлик киритишича, лайнер аввалига Москва яқинидаги "Чкаловский" аэродромидан ҳавога кўтарилган, Сочида эса ёқилғи тўлдирилган.\n"Интерфакс"нинг аниқлик киритишича, самолёт бортида аввал айтилганидек, 70 киши эмас, 83 йўловчи ва экипажнинг 8 аъзоси бўлган.\nРФ Мудофаа вазирлиги Ту-154 радарлардан йўқолганини тасдиқлади. Лайнерни қидириш ишларига Краснодар ўлкаси ва қўшни ҳудудлардаги барча қутқарув хизматлари жалб этилди.\nТеглар: вақти алоқага ва РИА кўра аввалига\n10:58 / 19-05-2016


Ўзбекистонда 1,5 минг ташкилот лицензиясиз таълим берган\nЎзбекистондаги хусусий ўқув марказларининг аксарида компьютер саводхонлиги ўқитилади.\nАдлия вазирлиги томонидан ўтказилган мониторинг натижаларига кўра, Ўзбекистонда 1527 тадбиркорлик субъекти махсус лицензияга эга бўлмаган ҳолда таълим бериш билан шуғулланиб келгани аниқланган.\nЛицензиялашган ўқув курслари\nБухоро шаҳридаги “Effective study” ўқув маркази 12 йилдан буён фаолият кўрсатади.\nЎқув маркази раҳбари Улуғбек Ҳасановга кўра, Ўзбекистон Вазирлар Маҳкамаси томонидан берилган махсус лицензия асосида марказ турли тиллар бўйича таълим бериш ҳуқуқига эга.\n- Ўқув марказимизда 4-5 йил олдин ҳамма тиллар бор эди. Италян тили, форс тили, араб тили, хитой тили. Лекин ҳозирги пайтда инглиз тили долзарб тиллардан бири бўлганлиги сабабли, асосан, инглиз тилини ўргатаяпмиз. Кейин ўзимизнинг ўзбекистонликлар учун ва чет элликлар учун рус тили ва ўзбек тили бор. Яна компютер саводхонлиги. Чет элликлар шу студентларми ëки бирор-бир корхонада ишлайдиганларми, Ўзбекистонга келиб ишлаб юрганлар, ўшалар келиб ўрганаяпти. Ҳиндистонликлар, хитойликлар ўрганаяпти рус тили, ўзбек тилини,- дейди ўқув маркази раҳбари Ҳасанов.\nУнинг айтишича, “Effective study” ўқув маркази 2006 йилда Бухородаги мактабдан ташқари ўқув курслари орасида биринчилар қатори лицензия олган.\nЛицензиясиз ўқув курслари\nЯқинда Ўзбекистон Адлия вазирлигининг Қонунчиликка риоя этилиши устидан назорат қилиш Бош бошқармаси томонидан нодавлат таълим муассасалари фаолияти бўйича мониторинг ўтказилган.\nМониторинг натижасида 406 та хусусий корхона, 392 та маъсулияти чекланган жамият, 363 та муассаса, 202 нафар якка тадбиркор, шунингдек, бошқа турдаги яна 164 ташкилот жами 1527 та ташкилот лицензияга эга бўлмасдан таълим бериш билан шуғулланиб келаётгани аниқланган.\nБу ҳақда Ўзбекистон Адлия вазирлиги Қонунчиликка риоя этилиши устидан назорат қилиш Бош бошқармаси бошлиғи Бахтиёр Қаюмов “Инсон ва қонун" газетаси орқали маълум қилган.\nТошкент шаҳридаги 676 ташкилот хорижий тиллар, тикувчилик, ҳамширалик, сартарошлик, компютер ўргатиш билан қонунга ҳилоф равишда махсус лицензияга эга бўлмаган ҳолда фаолият кўрсатиб келаётгани аниқланган.\nУшбу мониторинг натижасида вақтинчалик фаолияти тўхтатилган Тошкентдаги ўқув курсларидан бирининг раҳбари ўзини ошкор қилмаслик шарти билан Озодликка айтишича, ўқув курси 2007 йилда давлат рўйхатидан ўтказилган.\nБироқ суҳбатдошга кўра, Тошкентдаги аксар ўқув марказлари махсус лицензиясиз фаолият кўрсатиб келаётгани боис, лицензия нархининг қимматлиги боис у ҳам лицензия олмаган.\nҲозирда ушбу ўқув маркази лизенция олгунга қадар фаолияти тўхтатилган.\nТаълим муассаларининг лицензиясиз фаолияти тақиқланган\nЎзбекистон Вазирлар Маҳкамаси қарорига кўар, бугунги кунда нодавлат таълим муассасаларига лицензия бериш ва уларни назорат қилиш билан Давлат тест маркази шуғулланади.\nДавлат тест марказининг ўзини таништирмаган ходимига кўра, таълим фаолияти билан лицензия олмасдан фаолият кўрсатиши тақиқланган.\n- Таълим фаолияти бу қонунчилик белгилаб қўйган лицензияланадиган таълим тузилмасига киради ва лицензия олиш талаб қилинади. Лицензия Вазирлар Маҳкамасининг 2004 йилдаги 1-мартдаги 100-сонли қарори билан белгиланган тартибда берилади. Аввал юридик шахс сифатида ташкил этилиши керак. Нодавлат таълим муассасаси сифатида ташкил этилган бўлиши керак. Давлат тест маркази комиссиянинг ишчи гуруҳига давлат рўйхатидан ўтганлик тўғрисида гувоҳнома, бир қатор тақдим этиладиган ҳужжатлар талаб қилинади. Кейин ташкилотнинг биноси бўлиши керак. Амалдаги ëнғин талабларига, санитария талабларига жавоб бериши керак, моддий техник базаси бўлиши керак, ўқув режа, ўқув дастурлари бўлиши керак, ўқув концепцияси бўлиши керак. Албатта мутахассислар талаб қўйилади. Масалан ўқув курслари бўладиган бўлса, қанақа йўналиш бўйича ўқув курслари. Шундан кейин лицензия берилади,- дейди Давлат тест маркази ходими.\nРепетиторлар ҳам лицензия олиши шарт\nДавлат тест марказидаги суҳбатдошимизга кўра, уйида репетиторлик қиладиган шахслар фаолияти шу пайтгача текширилмаган.\n- Репетиторлар ҳам таълим бериш билан шуғулланади. Улар ҳам лицензия олишлари шарт ҳисобланади. Шу пайтгача репетиторлик қилаётганлар орасида лицензия олганлар бўлмаган,- дейди Давлат тест маркази ходими.


Ташқи сиёсат. Ўзбекистон траекторияси янгиланадими? | EFFECT.UZ\n. 17:55 | 23.10.2020\nШу йил 14 октябрь куни Ўзбекистон Республикаси Президенти расмий веб-сайти тарқатган ахборотдан иқтибос: “…Хитой Халқ Республикаси Раиси Си Цзиньпиннинг мамлакатимизга бўлажак давлат ташрифига пухта тайёргарлик кўрилмоқда…”. Бу ҳақда platforma.uz хабар бермоқда.\nУндан кейинги динамикани кузатамиз: 20 октябрь. “…Шавкат Мирзиёев АҚШ Қуролли Кучлари Марказий қўмондонлиги қўмондони, генерал Кеннет Маккензини қабул қилди…” (ЎзА)\n20 октябрь. “… Абдулла Арипов Россия Бош вазири билан телефон орқали мулоқот қилди…” (ЎзА)\nЖаҳонда пандемия боис юз бераётган умумий ғўжала “кайфият” ва бу “кампания”даги иштирокчи баъзи давлатларнинг “ўз рўзғорлари”даги ташвиши (масалан, АҚШда сайловолди талотўплари ҳозир айни қизғин паллага кирган. Россия ҳам уч иқтисодий иттифоқдоши — Арманистон, Беларусь ва Қирғиз “кризиси”ни ҳали охиригача еча олгани йўқ) бошларидан ошиб-тошиб ётган бўлса-да, Марказий Осиё минтақасидаги Метрополия давлат — Ўзбекистонни “кўздан қочирмаслик” илинжида бўлаётганини далолатлайди.\nБундай “тиғиз” пайтда минтақа теграсидаги жўғросиёсатнинг фавқулодда “жонланиши”, албатта, иқтисодий омиллардан ташқари, сиёсий интервенция, яъни “босим”лар туфайли юзага келган бўлиши ҳам мумкин, деган тахминларни ўртага чиқаради.\nХусусан, Россиянинг Ўзбекистонни ЕОИИ “қучоғига” тезроқ тортиш борасидаги тийиқсиз истаги бугун “дипломатик сир”лик чегараларидан кесиб ўтиб кетди. Масалан, расмий Кремлнинг Ўзбек жамиятида рус тилини кенг тарғиб қилиш борасидаги ҳаяжонга йўғрилган стратегик мақсади ва олиб бораётган ҳаракатлари буни тасдиқлаб турибди.\nЭҳтимол сиёсий шароитнинг шундай алғов-далғовлигидан Кремлдагилар фойдаланмоқчи бўлишгандир… Майли, бу Ўзбекистон ташқи сиёсати учун янгилик эмас. Биз учун ҳозир бу каби “сиёсий қалтис” вазиятларда тезкор ва самарали қўллайдиган қандай “қурол”ларимиз борлиги муҳимроқ.\nЯъни, Ўзбекистон ташқи “таъсирли” кучлар билан энди қандай “ўйин” олиб боради?! Менинг назаримда, ўйин қоидалари кўп ўзгармаган. Бугунги ҳукумат ҳам янги Ўзбекистон учун терилган шахмат тахтасида анъанавий ўйин усулини қўллайди. Зотан, мақола бошида келтирилган хабарлар хронологияси шундан далолат бериб турибди.\nФақат бу сафарги ҳаракат ва жараёнлар динамика ва характери жиҳатдан илгаргидек изоляционизм фонида эмас, балки хийла шаффоф ва очиқроқ контексда кечиши мумкин. Негаки, бу жиҳатлар аллақачон Мирзиёев сиёсатининг “маркери”га айланиб улгурди…\nАслида минтақада давлатлари ижтимоий-сиёсий ҳаёти худди “домино эффекти”дай бир-бирига ўта “таъсирчан”. Бироқ бу борада Ўзбекистон барибир каттароқ тош босади. Негаки, мамлакатимиз кўп параметрлар, хусусан, нуфус жиҳатидан минтақанинг Бош давлати…\nХуллас, сиёсат бор экан, ундаги ўйинлар ҳам ҳеч қачон барҳам топмайди. Минтақанинг ташқи кучлар таъсиридан чиқиши, ҳеч бўлмаганда унинг хавфини сусайтириш эса ҳар доим айтиб келинадиган — минтақа интеграциялашувига боғлиқ бўлиб қолаверади…


Батафсил “Уруш 1945 йилда тугамаган”\nЖомбойлик уруш ва меҳнат фахрийларига эҳтиром кўрсатилди\nMon, 06/05/2019 - 10:45\nХотира ва қадрлаш куни муносабати билан туманимизда байрам тадбири ўтказилди.\nУруш ва меҳнат фахрийлари, кекса-нуронийлар Самарқанд шаҳридаги хотира майдонида бўлишди. Мотамсаро она ҳайкали пойига гул қўйилди.\nЕтмиш йиллар ортда қолган ўша оловли йиллар ёди хануз ўчгани йўқ. Ҳайкал пойида ёниб турган мангу аланга инсониятни бирликка, тотувликка чақириқдек. Хотира китобида номи зикр этилган боболаримиз пок руҳи биз – келажак авлодни огоҳликка чорлаб турибди.\nТадбир иштирокчилари Биринчи Президент мақбарасини зиёрат қилишди.\nБатафсил Жомбойлик уруш ва меҳнат фахрийларига эҳтиром кўрсатилди\nМаҳалла раислари сайланмоқда\nWed, 01/05/2019 - 18:01\nБатафсил Маҳалла раислари сайланмоқда\nТаъмага ўргатманг болани\nMon, 29/04/2019 - 11:32\nТаълим тизимини такомиллаштириш жараёни мамлакатимизда фаол давом этмоқда. Етук кадрларни етиштириш йўлида пойдевор ҳисобланган мактабгача таълим муассасаларидан тортиб олий ўқув юртларига қабул жараёнигача ислоҳ этиляпти. Шундай пайт¬да таълимда таъмагирлик ҳолатлари учраётгани кишини ўйга толдиради.\nАслида айнан таълим тизимига шахсий манфаатни тиқиштириш жиноятчиликнинг олий кўринишидир. Сабаби, бугунги тарбия эртанги келажак, дегани. Уни турли манфаат йўлида қурбон қилиш миллат олдида кечирилмас гуноҳ саналади.\nБатафсил Таъмага ўргатманг болани\nЖомбойда республика чемпионати бошланди\nSat, 27/04/2019 - 10:25\nБугун 2-болалар ва ўсмирлар спорт мактаби нуфузли спорт мусобақасига мезбонлик қилмоқда. Спортнинг “Пенчак-силат” тури бўйича Ўзекистон чемпионати ўтказиляпти.\nМусобақанинг очилиш маросимида федерация вакиллари, таниқли мураббийлар ҳамда вилоятлардан ёш спортчилар қатнашди.\nЎзбекистон чемпиоати баҳсларида туманимиз ёшлари ҳам иштирок этишади.\nБатафсил Жомбойда республика чемпионати бошланди


ЎЗБЕКНИНГ "ЎГАЙ" ЎҒЛИ ҲАҚИДА... - blog.xabar.uz\nЎЗБЕКНИНГ "ЎГАЙ" ЎҒЛИ ҲАҚИДА...\nБиз шу миллат вакиллари ўлароқ, Муҳаммад Шайбонийхоннинг ҳам бошқа боболар қатори эътироф ва эҳтиром қилишимиз керак!\nМавжуд маълумотларга қараганда, Ер юзида ўзбек миллатига мансуб 40 000 000дан зиёд киши яшар экан. Мана шу қирқ миллион киши ўзини ўзбек деб аташида буюк бир бобомизнинг – Султон Муҳаммад Шайбонийхон ибн-Будоқ Султон ибн-Абулхайрхоннинг беқиёс ҳиссаси бор. Унинг исмини кўпчилик ғурур-ла тилга олса, баъзилар бегонасирайди, бошқа бировлар эса "ярим саҳрои" дейди. Айримлар фақат "Юлдузли тунлар" асари орқалигина "танийди".\nШайбонийхоннинг ҳаёт йўлини бироз ёритиб ўтар эканман, мавзуни кўп чўзмоқчи эмасман. Ҳаммамиз учун муҳим тарихий аҳамиятга эга жиҳати ҳақида қисқача тўхталиб ўтмоқчиман холос. Унинг энг катта иши – қабилалараро урушларга чек қўйиб, 92 бовли ўзбек уруғларини бир тан бир жон қилганча, ЎЗБЕК номи остида бирлаштирди.\nСоҳибқирон Амир Темурдан кейин Туркистонни марказлашган давлатга айлантирган битта-ю битта давлат арбоби бўлди.\nЎзининг давлатчилик тарихида ер, пул, солиқ, таълим ислоҳотларини амалга оширди, хусусан:\n-деҳқончилик учун юз минг гектарлаб янги ерлар ўзлаштирилди;\n-оғирлиги 5.2 грамм бўлган кумуш тангалар бутун давлат ҳудудида савдо-сотиқни ривожлантирди;\n-ҳунармандчилик турлари 60 дан ошди;\n-замонавий таълимнинг илк кўринишларидан уч босқичли йигирма тўрт йиллик (ҳар бири 8 йил) тизимга асос солди. Бунга Мир Араб мадрасаси ёрқин мисол бўла олади.\nБугунги кунимиз учун яна бир ўта муҳим аҳамиятли томони, Сафавийлар хужумини қайтарганидир (жангда ҳалок бўлгани билан Убайдуллахон бу ишни охирига етказди). Сафавийларнинг босиб олиши натижасида, тилимизнинг буткул йўқолиши, шиа оқимига мажбурий ўтказиш хавфи жуда юқори эди. Бугунги кунгача Ироқ, Сурия, Яман давлатларида давом этаётган урушларнинг бош сабабларидан бири – шиа-сунний қарама-қаршилигидир. Агар, ўша вақтда шиа Сафавийлари тўхтатилмаганида, бугунги Ўрта Осиё ҳам турли можаро-ю урушлар марказига айланиши эҳтимолдан йироқ бўлмас эди...\nМени ўйлантирган томони, ўзбек миллатининг шаклланишида, тилимиз ва динимизни муносиб ҳимоя қилиб, "Ҳалифа ур-Раҳмон", "Имом аз-Замон" дея улуғланган, Ҳофизи Қуръон бобомизга бугунги кундаги муносабатимиз!?\nМуҳаммад Шайбонийхон номида бирорта кўча, боғ, мажмуа, ўқув юрти борлигини эшитмаганман. Биз шу миллат вакили ўлароқ, Муҳаммад Шайбонийхонни бошқа боболаримиз қатори эъзозлаб, номини абадийлаштиришимиз керак!\nБунда биринчи қадамни тарихшуносларимиз ва Миллий Тикланиш партияси вакиллари ташлаши, биз эса улар билан чамбарчас ҳамкорлик қилишимиз керак, деб ўйлайман.\nШу мақсадда махсус гуруҳ тузиб, тегишли таклифлар Олий Мажлиснинг ҳукмига ҳавола этилиши керак.\nБуюк бобомизнинг исмини абадийлаштириш учун қуйидаги ўрин-жойларга унинг исмини бериш мумкин:\n- қурилиши режалаштирилган янги жомеъ масжидлардан бирига (ҳифз ва фиқҳда юксак илмли бўлгани учун);\n-олий таълим муассасаларидан бирига (таълим тизимидаги ислоҳотлари учун);\n-марказий кўчалардан, майдонлардан бирига (йирик давлат арбоби бўлгани учун);\n-ҳарбий билим юртларидан бирига (моҳир қўмондон бўлгани учун);\n-стипендияларга, мукофот, орденларга номини беришни таклиф қилиш мумкин.\nМуҳаммад Шайбонийхон ҳақида бадиий, ҳужжатли филмлар ишлаб чиқиш, адабиётларни кўпайтириш ва ёшлар орасида тарғибот-танитув ишларини йўлга қўйиш керак.\n"Миллий истиқлол ғояси" деган тушунча шу пайтгача халқимиз орасида давлат томонидан қўллаб-қувватланган даражада шаклланмади. Сабаби аён – таклиф қилинган ғоя миллий ўзликдан, тарихдан узоқ бўлиб, баландпарвоз гаплардан нари ўтмайди. Агар ҳақиқий миллий ғоя шаклланганда бугун кўпчилигимиз дунёда юз бераётган жараёнларни ёт миллатнинг "кўзойнаги" орқали кўриб, ўзга маданиятга мансуб шахслар "ақли" воситасида таҳлил қилмас эдик!..\nТуризм бугунги иқтисодиётнинг муҳим бўғинига айланиб бормоқда. Юртимизга келадиган сайёҳлар асосан тарихий обидаларимизни томоша қилгани, аждодларимиз ҳаёти билан танишгани келади. Табиийки, савол туғилади: миллат вакиллари ўзлигини танимаса бошқалар қандай танийди уни? Ҳақини қандай талаб қилади??? Ўзини таниган миллатгина, ўзгалардан ҳаққини талаб қила олади!!!\nБиргина Муҳаммад Шайбонийхон мисолида олсак, қабр тошини Чор Россияси босқинчилари шармандаларча бузиб олиб кетган. Ҳозир Эрмитажда турибди. 300 дан ортиқ ягона нусхада ёзилган рубоий, туюқ, чистон, таърихлардан иборат Девони Истамбулнинг Тўпқописида сақланаяпти. Бош суяги Ню-Йоркда. Самарқандда эса бошсиз танаси ётибди.\nБошқа боболаримизга тегишли минг-минглаб қимматбаҳо миллий бойликларимиз ҳам Ер юзи бўйлаб сочилиб кетган.\nБиз ўтмишимизни яхшироқ ўрганиб, ўзимизни танисак, ҳақ талаб қила оладиган даражага чиқа оламиз! Келган сайёҳларнинг: «Бобонгизнинг қабр тоши қани?» «Боши қаерда?» «Нега китоблари ёт давлатларда сақланмоқда?» - каби саволларига жавоб топа олмай, мулзам бўлиб қолмаслик учун юқоридаги таклифларни кўриб чиқиб, мавжуд муаммоларни ижобий ҳал этишимиз керак!\nМодомики, шу юрт фарзанди, ўзбек миллатининг вакили эканмиз, ҳар биримиз қўлдан келганча, имконият даражасида ҳаракат қилайлик!\nКўтарилган мавзу яхшику, лекин "ўгай" ўғилни ҳақиқий ўғилдек кўришга омил бўладиган жиҳатлар очиб берилмаган.\nHaqiqatda juda to'g'ri gaplar yozilibdi. Men universitetda o'qiganimda Shayboniyxonlar davrini ancha chuqur o'rganib chiqqan edim. Unga xuddi begonaga qaragandek munosabat bizda shakllanib bo'lgan. Buni o'zgartirish vaqti keldi deb o'ylayman. Muallifga esa shunday mavzuni ko'targani uchun tashakkurlarimni izhor qilaman.\nЎзбек тарихи 4-5 аср демайлик фақат\nБир вақтлар Шодмонқул Салом шу ҳақда шеър ёзганди. "Бир карвон келаяпти дашти қипчоқдан", деб бошланарди. Бу асар Шайбонийхонга бағишланган, асосан сиз айтган гапларнинг шеърий ифодаси эди. Унда: "Менга лузум беринг, Шайбоний бобо" деган сатрлар бор эди. Ўшанда бу шеър бир кўнгилочар газетанинг биринчи саҳифасида ялтиллаб чиқиб кетди! Бошланди машмаша! Охири шундоқ тугадики, кейинги ҳафта адабиёт газетасида Шодмонқул ака Амир Темур ҳақида қип-қизил мақтов ашъор битиб, вазиятдан қутилди. Аммо, барибир бир кун Шайбонийхоннинг хон экани, ўзбек давлатчилиги тарихида муносиб ўрни борлиги, ибрат олса бўладиган жиҳатлари кўплиги ҳақида ёзилади, айтилади...


Коронавирусга чалинган “Ишдаги ишқ” қаҳрамонларининг аҳволи қандай? | Qalampir.uz\nКоронавирусга чалинган “Ишдаги ишқ” қаҳрамонларининг аҳволи қандай?\nМаданият-санъат\t15 Январь 17:52 9439\nЎзбекистонлик томошибанларга “Ишдаги ишқ” фильми билан яхши таниш бўлган СССР халқ артисти Алиса Фрейндлих коронавирусга чалингани ва қизи билан шифохонага ётқизилгани ҳақида хабар берган эдик. Шифокорлар актриса соғайишни бошлагани, хавф ортда қолганини маълум қилди. Бу ҳақда ТАСС ёзмоқда.\nАйни вақтда 86 яшар актриса ва унинг 53 яшар қизи – актриса Варвара Владимирова Санк-Петербургдаги Л.Г.Соколов номидаги Шимолий-Ғарбий минтақавий илмий-клиник марказида даволанмоқда.\n“Ҳаммаси яхши. Яхшиланиш бор”, дейди шифокорлар.\nЎтган йилнинг 25 декабрь куни шифохонага ётқизилган актрисанинг аҳволи 12 январга келиб яхшилангани хабар қилинди. Шу кундан эътиборан у физиотерапия муолажаларини олишни бошлаган. Фрейндлихда ўпканинг шикастланиш даражаси пасаяётгани айтилмоқда.\nЭслатиб ўтамиз, бундан аввал Алиса Фрейндлих фаолият юритиб келаётган Товстоногов номидаги катта драма театри актрисанинг аҳволи оғирлиги, у Жонлантириш бўлимига олинганини маълум қилганди.\nЖорий йилнинг 2 январь куни Алиса Фрейндлихнинг аҳволи доимий оғир деб баҳоланганди.\nМаълумот ўрнида, Алиса Фрейдлик 1934 йилда ҳозирги Санкт-Петербургда туғилган.\nШунингдек, “Ишдаги ишқ” фильми билан томошабинларга яхши таниш бўлган актёр – Юрий Григорьевич Самохвалов роли ижрочиси Олег Басилашвили ҳам коронавирусга чалинган эди. Жорий йилнинг 9 январь куни у ҳам соғайиб, уйига қайтган.\nАлиса Фрейндлих Олег Басилашвили\n12 Май 14:42 29582\n14 Май 17:53 28883\n13 Май 18:39 17362


ИСТЕЪМОЛЧИ ЎЗ ҲУҚУҚИНИ БИЛИШИ КЕРАК – istemol.uz\nИСТЕЪМОЛЧИ ЎЗ ҲУҚУҚИНИ БИЛИШИ КЕРАК\nЎзбекистон истеъмолчилар ҳуқуқларини ҳимоя қилиш жамиятлари федерацияси ташаббуси билан ўтказилаётган “Фуқаролар йиғинининг жамоатчилик назорати ва истеъмолчиларнинг ҳуқ уқларини ҳимоя қилиш бўйича энг намунали комиссияси” республика кўрик-танловининг туман босқичлари давом этмоқда.\nЖорий йилнинг 26 февраль куни Учқўрғон туманида бўлиб ўтган кўрик-танлов қизғин бахсларга бой бўлди ва кўрик-танловда “Маданият” МФЙнинг жамоатчилик назорати ва истеъмолчиларнинг ҳуқуқларини ҳимоя қилиш бўйича комиссияси биринчи ўринни эгаллади.\nНаманган шаҳрида ўтказилган кўрик-танловда эса “Меҳнатобод” МФЙнинг жамоатчилик назорати ва истеъмолчиларнинг ҳуқуқларини ҳимоя қилиш бўйича комиссияси ғолибликни қўлга киритди.\nТўрақўрғон туманидаги кўрик-танловда “Еттикон” МФЙ жамоатчилик назорати ва истеъмолчиларнинг ҳуқуқларини ҳимоя қилиш бўйича комиссияси биринчи ўрини олди ва ташкилотчилар томонидан диплом ва эсдалик совғалар билан тақдирланди.\nНаманган вилоятининг Норин туманида “Фуқаролар йиғинининг жамоатчилик назорати ва истеъмолчиларнинг ҳуқуқларини ҳимоя қилиш бўйича энг намунали комиссияси” республика кўрик-танловининг туман босқичи бўлиб ўтди. Кўрик-танловда “Тошлоқ” МФЙнинг жамоатчилик назорати ва истеъмолчиларнинг ҳуқуқларини ҳимоя қилиш бўйича комиссияси ғолибликни қўлга киритиб, вилоят босқичига йўл олди.\nКўрик-танловнинг Чортоқ туман босқичи 26 февраль куни 14-сонли мусиқа ва санъат мактабида бўлиб ўтди. Кўрик-танловда “Ҳазратшох” МФЙнинг жамоатчилик назорати ва истеъмолчиларнинг ҳуқуқларини ҳимоя қилиш бўйича комиссияси ғолибликни қўлга киритди.\nЧуст тумани Маданият санъат саройида ўтказилган кўрик-танловда “Яккабулоқ” МФЙнинг жамоатчилик назорати ва истеъмолчиларнинг ҳуқуқларини ҳимоя қилиш бўйича комиссияси биринчи ўринни эгаллаб, вилоят босқичига йўл олди.\nЖиззах вилояти Зомин туманида бўлиб ўтган кўрик-танловнинг туман босқичида “Каттабоғ” МФЙнинг жамоатчилик назорати ва истеъмолчиларнинг ҳуқуқларини ҳимоя қилиш бўйича комиссияси ғолибликни қўлга киритди ва вилоят босқичида иштирок этиш ҳуқуқига эга бўлди.\nPrevious Post:БИЛИМГА ЧАНҚОҚ БУХОРО ЁШЛАРИ!\nNext Post:ЗАМОН БИЛАН ҲАМНАФАС ЁШЛАР


Лофчилар (Кимнинг сочлари узун…) — QWERT.UZ\nЛофчилар (Кимнинг сочлари узун…)\nОпубликовано Март 13, 2019 Январь 2, 2021 автором qwert.uz\nИкки лофчи аёл учрашиб қолиб, кимнинг қизини сочлари узунлиги хақида бахслашишибди. Улардан бири дебди:\n“Биласанми, мени қизимнинг сочлари шунчалик хам узунки, денгизни у қирғоғидан бу қирғоғигача хам бемалол етади. Айниқса йўлдан адашган кемалар қизимнинг сочи ёрдамида ўз йўлларини топиб оляптилар”.\nИкинчи лофчи аёл хам, бўш келадигандарга ўхшамасди:\n“Бу гапни менга айтганинг айни муддао бўлди-да. Чунки, “Гиннеснинг рекордлар китоби” дан жой олиш мақсадида, қизимнинг сочлари билан ер шарини экватор бўйлаб айлантириб чиқмоқчи бўлдик. Лекин, аксига олиб бир неча чақирим қолганида, сочи етмай қолса бўладими. Ўша бир неча чақирим етмай қолган жойга сенинг қизингни сочини улаб, фойдалансак, нима дейсан!…\n«Кимнинг бургути катта?»\nУч лофчи учрашиб қолиб, кимнинг бургути катталиги хусусида тортишиб қолишибди. 1-лофчи гап бошлабди:\n“Мени бургутим шунчалик каттаки, унинг қанотларини сояси ховлимизни бемалол қоплаб олиши мумкин”.\n2-лофчи бўш келмабди:\n“ Мени бургутим хам чакки эмас, у қанотларини ёзганда нақ бизнинг махалламизга бутунлай соя солишига нима дейсиз?!”\n3-лофчи эса, жимгина ўтириб, иккала лофчидан ташқарига чиқиб, хавога бир қараб, сўнг қайтиб киришларини сўрабди.\nУлар шундай қилишиб, хаво айланиб, осмонни қора булут қоплаганини айтишибди.\nШунда 3-лофчи кулиб дебди:\n“Ўша осмонни қорайтириб қоплаган нарса, қора булут эмас, балким, менинг бургутимни қаноти бўлади!…”\n«Кимнинг товуши баланд?»\nСаодатли кунлардан бир куни уч нафар лофчи учрашиб қолиб, кимнинг товуши баланд, ким қаттиқ бақиради деб бахслашиб қолишибди.\n1-лофчи гап бошлаб, дебди: “Мен жахлим чиққанида шунақанги қаттиқ бақираманки, ховлимдаги барча уйларимнинг дераза ойналари чил-чил бўлиб синиб кетади!…”\n2-лофчи эса, пинагини бузмай дебди:\n“Э, шу хам бақириш бўлдими. Тунов куни мен бақирганимда махалладаги хонадонларнинг барчасини ойналари синиб кетса бўладими. Уларни эгаларига ойналарини тўлаб, зўрға қутулдим!…”\n3-лофчи хурсиниб, хомуш ўтирарди.\nСабабини сўраганларида, у шундай жавоб қилди:\n“Нимасини айтай, кеча эсимда йўқ сал қаттиқроқ бақириб юборган эканман, булут отадиганлар момоқалдироқ гумбурлади деб ўйлаб, дўл ёғмасин деб йўқ булутларни тўпга тутишибди. Энди ўша харажатларни мендан ундириб олишмоқчи бўлишяпти. Шунга хомуш ўтирибман-да!…”\n«Кимнинг ўғли компьютерда зўр»\nТошмат лофчи, Холмат лофчи ва Эшмат лофчилар учрашиб қолишиб, кимнинг ўғли компьютер саводхонлиги бўйича энг илғор эканлиги борасида бахслашиб қолибдилар.\nБиринчи бўлиб, Тошмат лофчи гап бошлабди:\n“Биласизларми, мени ўғлим компьютерни шунақанги яхши биладики, мактабдаги ўқитувчилари ундан сўраб, ўрганишяпти”.\nХолмат лофчи хам бўш келмади:\n“Мени ўғлим хам компьютерга шунчалик устаки, қўшни вилоятлардан келиб, ундан сўраб, компьютер бўйича ўз саводларини чиқаришмоқда!”\nЭшмат лофчи эса бу пайтда тинимсиз телефонда ким биландир гаплашарди. Сўнгра у телефонини қулоғидан олиб, деди:\n“Хозиргина ўғлим чет элдан туриб телефон қилиб, шогирдларига салом айтишимни тайинлади. Шунинг учун ўғлимнинг саломини шогирдларига, яъни иккингизнинг фарзандларингизга етказиб қўйишингизни илтимос қиламан!”\n«Кимнинг оти энг чопағон?»\nАхмад лофчи, Самад лофчи ва Абдурахмат лофчилар учрашиб қолишиб, кимнинг оти энг чопағон деб бахслаша бошлабдилар. Биринчи бўлиб, Ахмад лофчи гап бошлабди:\n“Биласизларми, мени отим шунчалик тез чопадики, баъзан уни шамол хам қувиб етолмайди!”\nШунда, Самад лофчи хам бўш келмай, гап бошлабди:\n“Э, шу хам от бўлдими, мени отим шунақанги учқурки, кўзингни юмиб – очгунингча, бир шахардан иккинчи шахарга етиб борган бўлади”.\nАбдурахмат лофчи эса, буларнинг гапига қўшилмай, бир четда телевизор кўриб ўтирарди.\n“Ие, бу қанақаси, Абдурахмат лофчи? Нега бахсга қўшилмасдан, телевизор кўриб ўтирибсиз?” – деб сўрашибди қолган лофчилар ундан.\nБир оз тўхталиб туриб, Абдурахмат лофчи гап бошлабди:\n“Отим шунақанги тез чопадики, чоптириб кетаётиб, отдан бехосдан учиб кетдим. Отим эса, менсиз хам қаттиқ чопганлигидан, еримизни тортиш кучини енгиб, осмонга учиб кетса бўладими!Хозир телевизор кўриб ўтирганлигимни сабаби, “Космосдаги янгиликлар”ни кўраётган эдим. Зора, космосда юрган отим хақида бирон-бир янгилик бор бўлса деб!….”\nCrossword — «Spring»\nКак выглядели известные сайты после своего появления


Хўжандда бола савдоси кўпаймоқда\nХайрли тонг¸ Ўзбекистон! 12:00 - 13:00\nЯнги кундан дараклар 13:00 - 14:00\nМинтақа Хўжандда бола савдоси кўпаймоқда май 28, 2011\nТожикистонда қашшоқликдан қийналган айрим оналар ўз фарзандларини сотишаяпти.\nТожикистонда ўн яшар қизчасини 3 минг АҚШ долларига сотмоқчи бўлган аёл қўлга олинди.\nСўғд вилоят Ички ишлар бошқармаси матбуот хизмати маълумотида айтилишича, Хўжанд шаҳрида яшовчи ишсиз Светлана Мицик ўн ёшли қизини сотаётган пайтда ҳибсга олинган. У илгари судланган Марҳабо Ғойибова билан ўзаро тил бириктириб, бола савдосига қўл урган.\nБолафуруш она ва харидор айни пайтда Ички ишлар бўлимининг ҳибсхонасида сақланмоқда.\nҚизча эса охирги пайтларда мактабда ўқимаган, айрим пайтларда унинг кўчада тиламчилик қилиб юргани қайд этилган.\nСветлана Мицикнинг қўшниси Тахминанинг айтишича, бу оиладаги фарзандлар доим оч ва юпун юришади.\n- Бу оиланинг шароити оғир. Қўшнилар уларнинг болаларига озиқ - овқат бериб турардик. Ўзи ишламайди, эри йўқ десак ҳам бўлади. Чунки гоҳ - гоҳ пайдо бўлади-да, фақат жанжал қилиб кетади. Лекин, назаримда, ҳар қандай шароитда ҳам инсон ўз фарзандидан воз кечмаслиги керак, - дейди Тахмина.\nСўғд вилоят Ички ишлар бошқармаси матбуот маркази маълумотида айтилишича, Светлана Мицик жорий йилда фарзандини сотаётганида қўлга олинган учинчи аёл бўлди.\nМаҳаллий кузатувчи Абдурасул Мамадалиевнинг айтишича, бундай иллатнинг пайдо бўлишига мамлакатдаги ижтимоий аҳволнинг оғирлиги сабаб.\n- Мана шундай воқеалар мамлакат аҳолисининг иқтисодий аҳволи нечоғли эканини кўрсатиб турибди. Бундай воқеани эшитиб, даҳшатга тушади одам. Чунки ўша одамнинг руҳини ҳам, қалбини ҳам ва маънавий оламини ҳам иқтисодий қийинчиликлар кемириб ташлаган. Унинг кўзига пуштикамаридан пайдо бўлган фарзанди эмас, балки яшаш учун керак бўлган восита кўринаяпти, холос, - дейди Абдурасул Мамадалиев.\nАйтиб ўтиш лозимки, Тожикистонда оналик ва болаликни ҳимоя қилиш каби дастурлар ўтмишда қолиб кетган. Республика ҳукуматининг 2010 йил феврал ойида қабул қилган қарорига биноан кўп болали оилалар ва янги туғилган болаларга бериладиган моддий ёрдам миқдори қисқартирилган. Эндиликда кам таъминланган ва кўп болали оилаларга ҳар ойда илгариги 80 сомоний (20 АҚШ доллари) ўрнига 20 сомоний (5 АҚШ доллари) миқдорида моддий ёрдам берилади.\nСўғд вилоятидаги Болалар хуқуқларини ҳимоя қилиш комиссияси раҳбари Рухсора Каримхўжаеванинг айтишича, бугунги кунда жуда кўп ёш болалар турли хил зўравонликлар дуч келиб, одам савдоси қурбонига айланмоқдалар. Ана шундай болаларни аниқлаш, уларни янги ҳаётга қайтариш учун вилоят ҳукумати ва Халқаро миграция ташкилоти кўмагида вилоятда болаларга бошпана берадиган марказ ташкил этилган.\nМарказ одам савдоси қурбони бўлган, оилада турли хил зўравонликларга учраган, ҳаётдан кўнгли совиб кетган болаларни ўз ҳимоясига олади.\n- Давлат ташкилотлари билан мустаҳкам алоқамиз бор, Ички ишлар бўлимлари билан ҳам. Аста-секин одамлар ишончига кирдик. Масалан, ўтган йили вилоят шарқидан бир аёл келиб, олти ойлик боласини сотмоқчи бўлди. Икки ой давомида вакилларимиз у билан тушунтириш ишларини олиб борди. Бу муддат ичида эса фарзанди марказда сақланди. Ҳозир ўша аёл ишлаяпти, фарзанди икки яшар бўлиб қолди, - дейди Рухсора Каримхўжаева.\nРасмий маълумотларга кўра, 2010 йилда Сўғд вилоятида бола сотиш билан боғлиқ олтита жиноят содир этилган. Сотилиши режалаштирилган гўдакларнинг икки нафари бир ҳафталик чақалоқ бўлган.\nSizdanTelegram Вилоятларда камчиликлар фақат Мирзиёев келса тўғирланадими?\nБозорда авто-тураргоҳлар пуллик бўлгани тирбандликка сабабми?\nКўрмай қолган бўлсангиз Собиқ депутат Мурод Жўраевга “ОВИР визаси”ни 15 йил кутиши айтилди\nНега Москва халқаро кинофестивалида ўзбек филмлари йўқ?


Россиялик меҳмонлар Ўзбекистонда бизнесни очишнинг ўзига хос жиҳатларига қизиқди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Россиялик меҳмонлар Ўзбекистонда бизнесни очишнинг ўзига хос жиҳатларига қизиқди\nРоссия қаҳрамонлари ассоциацияси делегациясининг Жиззах вилояти Мирзачўл туманига ташрифи давом этмоқда. Меҳмонлар Гагарин шаҳридаги хотира майдонини зиёрат қилди. Она ҳайкали пойига гулдасталар қўйиб ҳурмат бажо келтирди.\nЎтган йили “Обод қишлоқ” дастури доирасида ушбу майдонда катта ҳажмда қурилиш, ободонлаштириш ишлари бажарилиб бу муқаддас қадамжо туман аҳлининг зиёратгоҳига айлантирилган эди. Россия делегацияси аъзолари халқимизнинг миллий, тарихий хотирасини муқаддас сақлашга берилаётган катта эътибордан мамнун бўлди.\nДелегация аъзолари туман давлат хизматлари маркази фаолияти билан ҳам танишди.\nЯнги замонавий иншоотда жойлашган марказ бир кунда 200-250 мижозга хизмат кўрсатиш имкониятига эга. Бу ерда тадбиркорларни рўйхатдан ўтказиш, нотариус, ФҲДЁ бўлими, паспорт бериш ва алмаштириш каби 103 хизмат тури кўрсатилади.\nДелегация аъзоларида марказда тез ва қулай хизмат кўрсатилаётгани, кутубхона, никоҳдан ўтувчилар учун тантаналар зали, инвесторлар хонаси ташкил қилингани катта таассурот қолдирди. Меҳмонлар тадбиркорларга, юридик шахсларга кўрсатилаётган хизматлар, имтиёзлар, Ўзбекистонда бизнесни очишнинг ўзига хос жиҳатлари билан қизиқди.\n"Фуқаролар эмас, ҳужжатлар ҳаракатланади" тамойилига мувофиқ, янги тизим Президентимизнинг "Халқ давлат идораларига эмас – давлат идоралари халқимизга хизмат қилиши керак", деган эзгу ғоясини амалдаги ифодаси эканлигига гувоҳ бўлишди.\nДелегациянинг Мирзачўл туманига ташрифи давом этмоқда.


Сергей Лваров: Украина чегараси олдидаги қўшинлар машқларни тугатгач, ўз базаларига қайтади\nРоссия Ташқи ишлар вазири Сергей Лавров Украина чегараси олидадаги рус қўшинлари ҳарбий машқларни якунлагач, доимий дислокация базаларига қайтишини эълон қилиб, Украина бўҳрони юзасидан риторика “ҳовурини пасайтириш”га чақирди.\nПайшанба куни Москвада қозоғистонлик ҳамксби билан ўтказган матбуот анжуманида Лавров ҳарбий машқларда иштирок этган батальонлардан бири аллақачон Ростов вилоятидаги базасига қайтарилганини таъкидлади. Қўшинларнинг қолгани ҳам, деди у, ҳарбий машқлар доирасидаги “вазифаларини бажариб бўлгач”, ўз базаларига қайтади.\n“Россия Федерацияси ҳудудида ҳарбий қисмларнинг ҳаракатига чеклов йўқ ва Ғарбдаги ҳамкорларимиз буни яхши тушунади”, дея қўшимча қилди Лавров.\nУнинг айтишича, Москва НАТОнинг Шарқий Европадаги фаолияти тўғрисидаги саволлар билан ташкилотга мурожаат қилган. “Биз нафақат саволларимизга жавоб берилиши, балки бу саволлар ўзаро келишилган қоидаларга амал қилинган ҳолда берилишига умид қиламиз”, дея таъкидлади Лавров.


Британиялик аёл сочни бир йил шампунда ювмаслик оқибатини ўз бошида синаб кўрди\n09:24 / 16.02.2016\nБуюк Британияда истиқомат қилувчи 28 ёшли Кейли Конвей 2015 йилнинг мартида сочларини шампунда ювишни тўхтатди. У ўтган вақт давомида фақат табиий воситалар билан соч ювиб келган. У бунда уксус ва тупроқдан фойдаланган.\nКонвей хонимнинг айтишича, бу орқали унинг сочидаги ёғлашиш нормаллашган ва энди у сочини 4 кунда бир марта ювиши ҳам кифоя қилади. У ўзининг тажрибаси натижасидан қониққан ва одатдаги воситаларга қайтмоқчи эмас.\n"Менинг сочларим аввал ҳозиргидек соғлом ва ипакдек мулойим бўлмаган. Энди сочларим тўкилмаяпти ва ёрқинроқ жилоланмоқда", дейди унинг ўзи.


Туркия бош вазири Ражаб Тоййиб Эрдўғон фавқулодда мажлис чақирди.\n16 май 2021, Тошкент вақти: 10:16\nБунга курд айирмачиларининг Хаккари вилоятида Туркия ҳарбийларига ҳужум уюштиргани сабаб бўлди.\nМамлакатнинг Ироқ билан чегарадош ҳудудида рўй берган бу ҳужумда ҳукумат кучларининг 12 аскари ҳалок бўлди, 20га яқини жароҳатланди.\nХабарларга кўра, содир этилган ҳужумдан сўнг Туркия қўшинлари Ироқ ҳудудини ўққа тутган. Натижада 30дан ортиқ жангари йўқ қилинган.\nБу воқеадан тўрт кун аввал Туркия парламенти мамлакат қуролли кучларига Ироқ шимолидаги курд айирмачиларига қарши исталган пайтда ҳарбий амалиёт ўтказишга рухсат берган эди. АҚШ ва Ироқ ҳукумати расмий Анқарани куч ишлатмасликка чақирмоқда. Эрон ҳукумати ҳам Туркияни курдлар муаммосини дипломатик йўл билан ҳал этишга ундади.


Оятлардаги “ҳидоят” маъноларини биласизми? – Mulohaza.uz\nҲидоят бандалар учун сўраладиган нарсаларнинг энг шарафлисидир. Аллоҳ таоло Ўзининг нозил қилган энг улуғ китобида, бу энг улуғ китобининг энг улуғ сурасида, энг улуғ ибодатда ҳидоятни сўраш таълимини ўргатди. Бу Аллоҳ таолонинг: إهدِنَا الصِّرَاطَ المُستَقِيم “Бизни тўғрийўлга йўллагин” оятидир.\n“Аллоҳ имон келтирганларни улар ихтилоф қилган нарсалар(ичи)дан Ўз изни (илми) билан ҳидоят сари йўллади” ояти каби.\n“(Мусо) айтди: «Раббимиз ҳар бир нарсага ўз яратувчилигини ато этиб (кўрсатиб), сўнгра (уни) тўғри йўлга йўллаган зотдир”, – дейди. Яъни Аллоҳ таоло барча нарсаларнинг ўзлари собит турадиган хилқатларини берган, ҳар бир аъзога ўзининг шаклини ва ҳайъатини берган, ҳар бир мавжудотни ўзига хос хилқатини бериб, сўнг ўз хилқатларига лойиқ бўлган амалларга бошлаб қўйган Зотдир. Ҳидоятнинг бу тури, ўз иродаси билан манфаатни жалб қилиб, зарарни даф қиладиган ҳаракатланувчи жонли нарсаларнинг ҳидоятини ҳам, мусаххар жонсиз нарсаларнинг ҳидоятини ҳам ўз ичига олади. Барча жонли нарсаларнинг ҳидояти бор, гарчи уларнинг навлари ва турлари бошқача бўлса ҳам.\nУшбу оятни Фахрур-Розий ўзининг “Мафатиҳул ғайб” номли тафсир китобида қуйидаги гапни келтиради: “Агар сиз асаларининг олти бурчакли уйининг ясашидаги ажойиботларига ва ҳар турлик ҳашаротларнинг ўзларига керак бўлган нарсаларга йўл топишидаги ажойиботларга назар солсангиз шунда буларнинг барчасини барча нарсаларни билгувчи, барча ишларни тадбирни қилгувчи Зотнинг илҳомисиз ҳеч қачон имкони йўқлигини тушунган бўлардингиз”.\nАллоҳ таолонинг ҳидоятга бошлашининг даражаларини Ўзигина билади. Оламларнинг Робби – Аллоҳ буюкдир. Кимда ким дунёдаги бор ҳидоятларни тафаккур қилиб кўрса Аллоҳдан бошқа ибодатга сазовор зот йўқлигини, У зот ғайбни ҳам ошкорани ҳам билувчи эканлигини тушуниб етади. Мана шунда Мусо алайҳиссаломнинг Фиръавнга келтирган ҳужжатини англайди. Фиръавн: “Сизларнинг илоҳингиз ким?”, – деб сўраганда. Мусо: “Раббимиз ҳар бир нарсага ўз яратувчилигини ато этиб (кўрсатиб), сўнгра (уни) тўғри йўлга йўллаган зотдир”, – деб жавоб бергандилар. Ҳақиқатда Мусо алайҳиссалом иккитагина жумла келтирдилар холос. Агар бунинг маъноларини очиқ баён қилинадиган бўлса ҳисобсиз мужалладлар бўлади.\n“Имон келтирган ва эзгу ишларни қилганларни эса, имонлари сабабли Парвардигорлари ҳидоят қилур, неъмати мўл жаннат (боғ)ларда остиларидан анҳорлар оқиб тургай”, деб марҳамат қилган ҳидоятданмурод ҳам шудир. Жаннат аҳли ҳам истаган ва унга эришиб:\nКўрилган : 182\nТошкентнинг қоқ марказида давлат байроғи майдонини яратиш таклифи билдирилди\nБанкдан 270 минг доллар ўғирлаган банк ходими қўлга тушди


Тожикистондан импорти тўхтатилган электр энергиясининг ўрни Туркманистондан импорт оширилгани ҳисобига қоплангани маълум қилинди\n«Ўзбекистон миллий электр тармоқлари» акциядорлик жамиятининг маълум қилишича, Тожикистондан электр энергияси импорти тўхтатилгани Ўзбекистондаги иссиқлик электр станцияларининг юқори қувватда ишлаши ҳамда Туркманистондан электр энергияси импорти оширилгани ҳисобига қопланган. Натижада энергия тизимидаги йирик аварияларнинг олдини олиш мақсадида республика истеъмолчиларига киритилиши режалаштирилган чекловлар жорий этилмаган.\n«Аввал хабар берганимиздек, жорий йил 21–24 июль кунлари энерготизимдаги барқарорликни таъминлаш мақсадида республикамиз истеъмолчиларига ўртача 0,8–1,0 фоиз миқдорда чекловлар киритилган эди. Бунга асосан 2 та омил таъсир кўрсатган эди.\nБиринчидан, Ўзбекистон гидроэлектростанцияларида режага нисбатан кунлик 6–7 млн. кВт•соат, ўтган йилнинг мос даврига нисбатан 10–12 млн. кВт•соат кам электр энергияси ишлаб чиқарилаётганди. Иккинчидан, минтақада юзага келган сув танқислиги оқибатида Тожикистондан импорт амалиёти суткалик ўртача 12,0 млн.кВт•соатдан 0,3 млн кВт•соатгача камайганди.\nЮзага келган вазиятдан келиб чиқиб, ўртача ҳисобда 0,8–1,0 фоиз миқдордаги энергия танқислигини бартараф этиш мақсадида кўзда тутилган миқдордан 10–12 % кўп табиий газ етказиб бериш ҳисобига иссиқлик электр станцияларида режага нисбатан 8 млн. кВт•соат ва ўтган йилнинг мос даврига нисбатан 25–30 млн. кВт•соат кўп электр энергияси ишлаб чиқарилди. Жорий йилнинг 25–26 кунлари энергетика тизимида истеъмолни чеклаш ҳолатлари кузатилмади. 27 июль куни соат 01:35 да 500 кВли Қоракўл–Сердар ҳаво тармоқлари орқали Туркманистондан электр энергияси импорт ҳажми 80 МВт, сўнгра 200 МВтга оширилди. Айни пайтда Ўзбекистонда электр энергияси танқислиги мавжуд эмас», дейилади «Ўзбекистон МЭТ» АЖ ахборот хизмати хабарида.\nҚайд этилишича, айни пайтда 500 кВли Қоракўл–Сердар ҳамда 110 кВли Дашовуз–Шовот ҳаво тармоқлари орқали Туркманистондан Ўзбекистонга 400–430 МВт қувват етказиб берилмоқда. Бу Ўзбекистонда ишлаб чиқарилаётган электр энергияси миқдорига нисбатан 4.0 - 4.5 фоизини ташкил этади. Истеъмолчиларга етказиб берилаётган электр энергиясининг асосий қисми мамлакатимизда мавжуд иссиқлик электр ҳамда гидроэлектр станцияларида ишлаб чиқарилмоқда.\n«Ўзбекистон МЭТ» АЖ ахборот хизматининг хабар беришича, Ўзбекистонда бир кунлик электр энергияси истеъмоли ўртача 195,6 млн кВт•соатни ташкил этмоқда. Солиштириш учун 2020 йил 23 июль ҳолатига электр энергияси ишлаб чиқариш учун сарфланган табиий бойликлар миқдори: табиий газ истеъмоли 46,557 млн метр куб; кўмир – 6280 тонна; сув: 8,1 млн. метр куб.\n«Мисол учун қуввати 7 Вт лампани кВт айлантирамиз: 7 Вт ÷ 1000 = 0,007 кВт. Демак, 1 та 7 Вт ли лампочка 1 соат ичида 0,007 кВт•соат электр энергияси истеъмол қилади;\nНатижани 24 соатга кўпайтирамиз ва бир кунда 1 та электр чироғи узлуксиз ишлатилганда: 0,007 кВт × 24 соат = 0,168 кВт•соат электр энергияси истеъмол қилиши маълум бўлади;\nЎзбекистондаги кунлик ўртача истеъмолни 24 соат давом этган 7 Втли электр лампочкаси истеъмоли мисолига таққослаб кўрсак: 195,6 млн кВт•с ÷ 0,168 кВт•с = 1 164 285 714 дона электр лампочкаси ҳосил бўлади.\nФараз учун, Ўзбекистонда бир кунда ≈ 24 соат давомида 1 миллиард 164 миллион 285 минг 714 дона чироқ ёниб туради», дея «Ўзбекистон МЭТ» АЖ раҳбарининг матбуот котиби Улуғбек Уруновнинг сўзларини келтирмоқда Kun.uz мухбири.\nЎзбекистонда электр энергияси истеъмолига чекловлар жорий этилмоқда\nДам олиш кунлари электр таъминотига чеклов киритилмади, Туркманистондан импорт ҳажми оширилди - «Ўзбекистон МЭТ»\n11:06 / 06.08.2020\nТожикистонда октябрь ойида президентлик сайлови ўтказилади


Мирзиёев экспортни ошириш ва инвестиция жалб қилиш бўйича топшириқлар берди\nТОШКЕНТ, 12 авг – Sputnik. Ўзбекистон президенти Шавкат Мирзиёев раислигида 12 август куни иқтисодиёт тармоқлари ва ҳудудларнинг экспорт салоҳиятини ошириш ва улардан самарали фойдаланиш, инвестицияларни, аввало, тўғридан-тўғри хорижий инвестицияларни жалб қилиш ва ўзлаштириш, ишлаб чиқаришни маҳаллийлаштириш кўламини кенгайтириш масалаларига бағишланган видеоселектор йиғилиши ўтказилди.\nЕр ажратишга “рухсат берувчи” идоралар сонини қисқартириш керак - Мирзиёев\n“Экспорт имкониятларимиз кўп. Хусусан, пахта толаси ва мева-сабзавотни қайта ишлаш мамлакатимизнинг ривожланиш нуқталаридан бири бўлиши керак. Шу орқали экспортни кўпайтирамиз ва янги иш ўринларига эга бўламиз,” – деди Шавкат Мирзиёев.\nБелгиланган чора-тадбирларни муддатида бажариш ва бунинг ҳисобига мева-сабзавот экспортини 2021 йилда 2 баробар ошириш зарурлиги таъкидланди. Такрорий майдонларга экспортбоп экинлар экиш, айниқса, дуккакли маҳсулотларни экспортга кўпроқ чиқариш муҳимлиги қайд этилди.\nРоссия компаниялари Фарғона вилоятига юз миллион долларлик инвестиция киритади\nТаҳлилларга кўра, охирги 10 йилда ишга туширилган 40 тага яқин йирик корхона қувватларидан тўлиқ фойдаланилмаяпти.\nФарғонада халқаро инвестиция форуми иш бошламоқда\nЙиғилишда 2020-2022 йилларга мўлжалланган Инвестиция дастурини шакллантириш масаласи ҳам муҳокама қилинди. Дастурга, аввало, олий даражадаги ташрифлар доирасида имзоланган 650 га яқин келишувларга мувофиқ ишлаб чиқилган аниқ лойиҳаларни, шунингдек, нефть-газ хомашёсини чуқур қайта ишлаш, муқобил энергетика, машинасозлик, электр техникаси, қурилиш материаллари, агросаноат каби юқори технологияли тармоқлардаги лойиҳаларни киритиш зарурлиги кўрсатиб ўтилди.\nВидеоселекторда маҳаллийлаштиришни кенгайтириш масаласи таҳлил қилинди. Айрим тармоқ ва ҳудудларда маҳаллийлаштириш бўйича ишлар ўз ҳолига ташлаб қўйилгани танқид қилинди.\n“Шунча шароит яратяпмиз, технологиялар олиб келяпмиз. Жойлардаги раҳбарлар эса ўзини қийнамай, маҳаллийлаштириш устида ишлаш ўрнига осонгина импорт қилишга ўрганган,” – деди президент.\nЎзбекистонда молибденнинг 1,1 фоизи, табиий газнинг 12 фоизи, рухнинг 21 фоизи, миснинг 25 фоизи, мева-сабзавотларнинг 20 фоизи, ип-калаванинг 46 фоизи қайта ишланмоқда, холос. Агар бу хомашёлар чуқур қайта ишланса, қўшилган қийматни 5 бараваргача ошириш мумкинлиги таъкидланди.\nҲисоб палатаси таркибида маҳаллийлаштиришни кенгайтириш масалаларини таҳлил қиладиган бўлинма ташкил этиш зарурлиги қайд этилди.\nДоллар ва евро яна юқорилади - валюталар курси\nМарказий банк хорижий валюталарнинг сўмга нисбатан янги қийматини белгилади. Доллар курси ўтган ҳафтага нисбатан 18,18 сўмга кўтарилди.\nТОШКЕНТ, 25 янв — Sputnik. Марказий банк хорижий валюталарнинг сўмга нисбатан 25 январдан бошлаб янги қийматини белгилади.\nДоллар курси ўтган ҳафтага нисбатан 18,18 сўмга юқорилаб, 10 518,99 сўм ташкил қилди.\nЕвро ҳам 115,58 сўмга кўтарилди ва 12 798,46 сўмни ташкил қилди.\nРоссия рубли эса 2,94 сўмга пастлаб, 139,72 cўмни ташкил қилди.\nИкки миллион доза “Спутник V” вакцинаси Венгрияга етказиб берилади - видео\n18:40 25.01.2021 (Янгиланган 18:43 25.01.2021)\n“Спутник V” Венгрияга етказиб бериш бошланади. Икки мамлакат ташқи ишлар вазирлари Россия билан тузилган шартнома тўғрисида сўзлаб беришди. Сергей Лавров ва Питер Сийярто Будапешт 2 миллион доза препарат етказиб берилишини маълум қилишди.


Клинтон Трампни мазах қилди: у Кеннеди номидан Хрушчёвга хат ёзди\n10:20 / 22.10.2019\nДональд Трамп ва Ҳиллари Клинтон/Фото: AFP\nАҚШ собиқ давлат котиби Ҳиллари Клинтон Twitter’да Қўшма Штатлар президентининг устидан кулди. У бунинг учун Дональд Трампнинг Туркия раҳбари Ражаб Тоййиб Эрдўғанга жуда эркин шаклда ва содда тилда ёзилган хатини асос қилиб олди. Аввалроқ мактуб Америка ОАВ томонидан эълон қилинганди.\nЎз мактубида Трамп ҳамкасбидан қайсарлик қилмасликни ҳамда тарихга ярамас шахс сифатида кириб қолмасликни сўраган. Охирида у қўнғироқ қилишга ваъда берган.\nКлинтон ҳам шунга ўхшаш мактуб тайёрлади. Қайд этилишича, уни Кариб инқирози пайтида АҚШнинг 35-президенти Жон Кеннеди Никита Хрушчёвга Кубадан советлар ракеталарини олиб ташлаш ҳақида сўраб ёзиши мумкин эди. Клинтон пичинглардан тийилмаган ҳамда Кеннедининг мактубини Трамп услубида тугатган - «Кейинроқ қўнғироқ қиламан».\n«Ҳамма: «Ура! Хрушчёв! Сиз энг зўрсиз!» дейди» - деб ёзилган мактубда. Кеннеди худди кейинчалик аксарият одамлар Хрушчёв ҳақида ёмон сўзларни ишлатиши, СССР эса ҳақоратли номга эга бўлиши билан қўрқитаётганга ўхшайди.\nЭслатиб ўтамиз, Туркия ҳарбийлари Сурия ҳудудига кирган кун – 9 октябрда АҚШ президенти Дональд Трамп турклар етакчиси Ражаб Тоййиб Эрдўғанга огоҳлантириш хати йўллагани маълум бўлди. Мактубда Трамп Эрдўғанга «қайсарлик қилмаслик ва аҳмоқ бўлмаслик»ни маслаҳат берган.


Ўзбекистонда дам олиш кунлари қандай об-ҳаво кутилмоқда\n14 Yanvar 10:04 Ўзбекистон янгиликлари\n15 16 ОБ-ҲАВО ПРОГНОЗ СИНОПТИК ЯНВАР\nЎзгидромет ўзбекистонликларни дам олиш кунлари кутаётган об-ҳаво ҳақида гапирди.\nЖорий йилнинг 15-16 январ кунлари Ўзбекистон ҳудудига Туркманистон орқали Эрон вилоятларидан иссиқ ва нам ҳаво олиб ўтиши, кейинчалик Волгабўйидан нисбатан совуқ ҳаво массасининг кириб келиши кутилмоқда.\n15—16-январ кунлари республика бўйлаб Қорақалпоғистон Республикаси, Хоразм, Тошкент, Сирдарё, Қашқадарё вилоятларида шамолнинг тезлиги секундига 17-22 метргача кучайиши мумкин; Бухоро, Навоий, Самарқанд, Жиззах вилоятларида 17-22 м/с гача, айрим туманларда 25-28 м/с гача кучайиши мумкин.\nСурхондарё, Фарғона, Наманган, Андижон вилоятларида 18-январ куни шамол 17-22 м/с гача кучайиши кутилмоқда.\n15—18-январда республикамиз бўйлаб вақти-вақти билан ёмғир ёғади, тоғли ҳудудларда ёғингарчилик (ёмғир, қор), баъзан кучли бўлади.\nЎзбекистоннинг ЕОИИга қўшилиш имконияти ортиб бормоқда\nЎзбекистонда ҳокимликка номзодлар кўрсатиш тартиби ўзгартирилади


Ўз қизини хўрлаган жоҳил отага нисбатан жиноий иш қўзғатилган – Кун.ўз нашри\nВатандан хабарлар, Инсон ва қонун | 11/13/2017 4:54 AM 30735 марта ўқилди\nЎз қизини хўрлаган отага нисбатан жиноий иш қўзғатилган\n“Ўзбекистон” телеканали орқали намойиш қилиниб, ижтимоий тармоқларни ларзага солган ва кенг жамоатчиликнинг кескин фикрларига сабаб бўлган воқелик юзасидан Тошкент шаҳар Чилонзор тумани прокуратураси томонидан жиноий иш очилган. Туман прокуратураси вакили бу хабарни тасдиқлади.\nТуман прокуратураси вакилининг KUN.UZ сайтига маълум қилишича, айни вақтда, тергов ишлари олиб борилмоқда, бироқ тергов сири қоидасига мувофиқ, Ўзбекистон Республикаси Жиноят Кодексининг қайси моддаси бўйича иш очилганига ойдинлик киритиб бўлмайди. Бунинг учун юқори турувчи прокуратура органининг рухсати талаб этилади.\nШу билан бирга, туман ички ишлар идораларига жаҳлдор отани қамоққа олиш бўйича санкция бериш масаласи ҳам кўриб чиқилмоқда.\nОта 4 ёшли қизчасини ёлворишларига қарамасдан калтаклади. Энди у жазоланади\nСамарқандда 17 врач жиноий аборт қилиш айби билан ҳибсга олинди\nСирдарёда вояга етмаган қизни зўрлаган миршаблар ҳибсга олинди\n13 та деҳқон бозорининг мансабдор шахсларига нисбатан жиноий иш қўзғатилди\nЎш шаҳар собиқ мэри Мирзақматовга жиноий иш очилди\nНодир Тўрақуловнинг жиноий шериги Республика МИБ раҳбари Қудратхўжаев\nҚодиржон Ботиров уйини Бакиевга ўтказганларга жиноий иш очилди\nЎЗ УЙИНИ ФОХИШАХОНАГА АЙЛАНТИРГАН ЖИНОЯТЧИ УШЛАНДИ\nРоссияда чақалоқфуруш ўзбек аёли судланади\nСодар Бону – Жоҳил табиат (Ҳикоя)\n11/13/2017 at 5:20 PM\nБу видеони куриб юракларингиз эзилиб кетади!\nМана узбек сизга!\nМана савия, мана ахлок, хотин 2 йилдан буён туркияда!\nБолалар тарбияси кимга колган?\nАёлларимиз утириб олиб кузёши килаяпдилар!\nУ аёл 2 яшар болани ташлаб туркияга кетаяпдилар!\nЭр хоин ва даюс болани уриб уйнаяпди!\nДавлат органлари кани?\nБу Каримовнинг пишган,пиширган меваси,энди еяверинглар!!!!\nУмуман ёшларимизни (угил болаларни) 25 ёшгача чет давлатларга чикишини такиклашимиз керак!\nАввол илм олсин! ёки факат илм олиш учун чет давлатларга (юборилиши керак)юборилиши мумкин.\nАёлларимизни 45 ёшгача хеч канака чет давлатларга чикариш мумкин эмас!\nНима учун???? Худди шундай!\nАёлнинг вояга етмаган форзанди борми, тамом вассалом чикиш мумкин эмас!\nЧунки вояга етмаган фарзандининг хукукини бузаяпди!\nТарбия олиш, ота она билан бирга булиш, хукуклари бузилаяпди!!!\nБиз хаммамиз томошабин, жамият томошабин, давлат томошабин! Кани давлат органлари, болани химоя килиш органлари?\nШу аёлларни чет давлатга чикариб юборишдан олдин, болани химоя килиш органлар шу аёлларга махсус текшириш комиссияси утказиб, кейин чикиб кетиши мумкинми ёки йукми, рухсат берувчи малумотномалар бериши керак!\nЧунки шу чет элларга чикиб кетаётган она боланинг болалик хукукини бузаяпдими ё йукми, текшириб кейин чикиб кетишига алохида рухсат берилиши керак!\nХозир хукукчиларимиз пайдо булиб колади, инсон хукуки нима булади деб?\nБолалар инсон эмасми?\nНима учун она,ёки ота, боланинг хукукини бузиши керак? Шунинг учун жамиятимиз томошабин булиб турмаслиги керак! Замонга караб янги конунлар чикариш керак!\nСенат кариялар мажлисига айланмаслиги керак, хар куни янги конунлар чикариб туриш керак,замон талабига караб!\nУлмгаймаган ёш болаларимизни четга иш жунатиб юбораверамиз, укишга эмас, ишга юборамиз!\nУ улгаймаган боланинг на касби бор, на илми бор, кандай килиб ишлайди!\nКейин хайрон буламиз, бу террорчилар каердан пайдо булаяпди деб!\nСенатнинг 75-80 проценти конунчилар булиши керак!\nБугун узбек жамиятида конунчилик оркада колаяпди, кейин хайрон булиб юрамиз!\nНима учун ишларимиз юришмаяпди деб!\nКонун булмагандан кейин кандай ишингиз юришиши мумкин?.\nБиз эса Савет давридаги конунлар билан юрибмиз!\nИСМАТ АКА Жамият кани? Давлат органлари кани? Болани химоя килувчи органларимиз кани?\nВатаним Узбекистон says:\nАгар шу видео таркалмаганида келажакда шу милиционер «Ота» каттарок мансабга утириб халкни кунини кундан келтирарди худди аввалги хокиму мелисаларша ухшаб. Буларда инсонийлик колмаган чунки хар куни минг хил вахшийликларни куриб ва унда иштирок хам этади, Оллох хаммасини куриб билиб турибти, баьзиларини бу дунеда баьзиларини жазосини охиратга олиб куйган.\n11/13/2017 at 11:58 AM\nМанимча отани жазолаш ва шу билан биргаликда онани жазога тортиш керак.\nСабаби, икки узини гудак фарзандларини ташлаб россия хам эмас,Туркияга кетган она кандай она булиши мумкин?\nКийналган оила экан демокчи булинса,\nэри ишлар экан ку?\nАгар эрини гапига кирмай кетган булса, албатта жазолаш керак уша аёлни хам,\nхуп…аёл судга бериб фарзандларини узиники килиб олибди.\nхуш ундан кейинчи?\nЯна узига муносиб эрга хам тегар…\nлекин икки фарзандга уз отаси каби отани каердан топади?\nЭрни эр киладиган хам,\nКоп каро ер киладиган хам хотиндир\nБу аёл эрини ер килиб булибди.\nэр хам хафа булмасин у!!!!!\nСутак экан.ёш хотинингни узок ерга кандай жунатдинг а?\nикки йил кандай хотинсиз яшадинг угил бола?\nнима булганда хам КАРС икки кулдан чикган.\nАйбни энг коттаси ЭРИДАДИР.\nАЁЛ КИШИ ТОПИЛМАС КИММАТ БАХО НЕЪМАТ ШУ САБАБ ХАМ АЕЛНИ САКЛАШ УТА ОГИР(МАКОЛДА;\nКИЗ САКЛАГАНДАН КУРА ТУЗ САКЛАГИН!!!)дейилади.\nАёллар узлари хам тан олсинлар ва хафа булмасинлар!!!\nАёл киши гуёки кафасда турса,\nута гузал,ута мулойим ва бебахо хар кандай дунё неъматидан афзал бир\nноёб жонзот туридир ки,\nагар кафасдан(яъни аёлга лозим булган чегарадан)чикарсангиз,\nкайтиб кафасга сиз кирасиз аммо аёл энди кайтиб кирмайди яъни сиз бебахо жонзот булган дуру гавхарингизни йукотасиз.\nБу ифлос милицияда ишлар экан! Узининг 4 яшар фарзандига рахм килмаган Узбек халкини уйлайдими, Мамаёкуб ака? Мана Сизга ойликлари тинмай оширилиб, уй-жойлар билан таъминланаётган тинчлик посбонларимизнинг хакикий башараси!\nАссалому алайкум муҳтарам Мухлис!\nУшбу шархингизда бевосита менга савол берганлигингиз учун жавобнин кечиктирмайин ёки эътиборсиз қолдирмайин дедим.\nМен бошдан охир доим доим ёзиб келаяпман,милиция ва қолган жамики куч ишлатар тизимлари,хокимият қўйингки ҳар бир соҳа ўз ходимларининг аҳлоқий ва сиёсий тарбиясига кучлик эътибор бериши шарт.Ўз сафларининг тозалигини таъминлашлари шарт.\nВа албатта ойлик маошлари турмуш ҳаражатларига етиб ортиши ҳам керак.\nБиз хозир ҳаммамиз ана шу милиционерни қоралаш йўлига ўтиб олдик.\nМилиция идораси эса уни октябр ойи билан задний числода ишдан бўшатиб ҳам улгурди.\nВа бу билан идора ўзини химоя қилди халос.Аммо бир инсон тақдиричи.\nТуркнинг буюк ёзувчиси Азиз Несиннинг “Мушук нимага қочиб чиқди” асари ана шу каби депрессияларга аниқ жавоб берган.\nЧорак аср мобайнида милиция ваҳшийлаштирилди.\nХеч ким эътибор бермайдиган яна бир жиҳат борки,Каримов сиёсатига ана шундай милиционерлар керак эди.\nМен бу ҳақда алоҳида битта мақола ёзиш ниятим бор.\nМасаланинг туб фожеавий томонини унинг коллективидан ва жамиятимиздан қидириш керак.\nМинг афсуслар бўлғайким бизда бунинг тагига етишдан кўра ана шу “собиқ” милиционерни қамаб қутилишади.\nЮқоридан бўлаётган босим жуда кўплаб милиционерларни депрессия холатига тушириб бўлди.\nМен ана шулардан жабру зулм кўрганим ва кўраётганим билан химоя ҳам қилаяпман.\nУларнинг ҳаёти том маънода ит ётиш,мирза туриш!\nМилицияда зудлик билан ислоҳатлар олиб борилмас экан,эндиги милицонерлар подвалларда видеога туширишмай жиноятлар содир қилишади.\nЯшириб ўтирмайман уларнинг раҳбарларининг қарийиб ҳаммаси ходимларидан одамларга азоб берма эмас,биров билса ўласан,қамаласан,ишдан хайдаласан деб талаб қилишаяпди бугунлар.\nИшонмасангиз яхшилаб суриштириб билинг.\nМен бу системани узоқ йиллар зимдан ўрганиб чиқиб шу хулосага келдим.\nМақолани яқин кунларда ёзиб тугатаман.\n11/13/2017 at 8:09 AM\n11/13/2017 at 7:59 AM\nВидеони куришга юрагим бетламади… Отани урнини она боса оларкан, лекин онани урнини ота боса олмаскан! Минг лаънат булсин, агар кимки уз боласини хурласа!!!\n11/13/2017 at 6:26 AM\nКамок жазоси бу итдан таркаган Милициянерга


Шарғун шаҳарчаси ва Деновда кўп қаватли арзон уй-жойлар қурилиши бошланди - Халқ сўзи\n12:12 17 Май 2019 Жамият\nДавлатимиз раҳбари жорий йилнинг 30 апрель - 1 май кунлари Сурхондарё вилоятига ташрифи чоғида Сариосиё тумани Шарғун шаҳарчасини обод ва кўркам ҳудудга айлантириш хусусан, шаҳарчада 4 та 5 қаватли жами 120 хонадонли уйлар қурилиши бўйича топшириқ берган эди.\nБелгиланган вазифалар ижросини ўз вақтида сифатли амалга ошириш мақсадида ҳудудда бунёдкорлик ишлари бошланди. Даставвал, Сариосиё туман хокимлиги томонидан уй-жойлар қурилиши учун 1,04 гектар ер майдони ажратилди. Айни вақтгача 4 та кўп қаватли уйнинг котлован қазиш ишлари 100 фоизга бажарилди. Ҳозирда зичлаш (трамбовка) ишлари жадал суръатларда олиб борилмоқда. Объектда 10 дан ортиқ замонавий техникалар ва 60 га яқин муҳандис қурувчилар жалб этилган.\nШунингдек, ташриф давомида вилоятнинг Денов шаҳрида ҳам 5 та 7 қаватли жами 210 хонадонли уйлари қурилиши бўйича топшириқ берилган эди. Бу ерда кўп қаватли арзон турар жойлар қурилиши учун 3 гектар ер майдони ажратилди. “Ўзшаҳар қурилиш инвест” инженеринг компанияси томонидан уйларни тез ва сифатли қурган ҳолда йил охирига қадар фойдаланишга топшириш мақсад қилинган. Бунинг учун барча имкониятлар сафарбар этилган.


ИИВ Олтинсой воқеасида Россияда ишлаб юрган фуқарони ҳам айблади — Sof.uz\nЖАҲОН 95,989,790 68,607,959 2,048,553\n17.02 11:19 4422 Жамият\nФото: Олтинсой туман ҳокимлиги\n15 февраль, шанба куни, ижтимоий тармоқларда ИИБ ходимлари ва аҳоли ўртасида тўқнашув содир бўлгани ҳақидаги видео тарқалди. Видеода таъкидланишича, аҳоли ва ИИБ ходимлари ўртасидаги можаро Сурхондарё вилоятининг Олтинсой туманидаги «Халқобод» маҳалласида содир бўлган. «Дарё» мухбири воқеа тафсилотларини билиш мақсадида Олтинсой туманида бўлди.\nСурхондарё вилоятининг Олтинсой туманидаги воқеада вилоят ИИБ айни кунда Россияда юрган фуқаро — Аъзам Тошовни ҳам ходимларига тажовуз қилишда айблаган (аввалроқ республика ИИВ томонидан эълон қилинган баёнотда ҳам А.Тошев исми қайд этиб ўтилган эди). Бу ҳақда мухбир билан суҳбатлашган олтинсойликлар маълум қилмоқда.\n«Энг кулгилиси, вилоят ИИБ мазкур воқеа юзасидан фикр билдирганда ходимларига тажовуз қилганлар орасида Аъзам Тошов борлигини ҳам ёзган. Ҳолбуки, Аъзам Тошов айни кунларда Россияда ишлаб юрибди», — дейди халқободликлар.\nЎзбекистон ИИВ инсон ҳуқуқлари Олтинсой тумани\n16.01 14:44 2381\nКеча, 21:13 898\nКеча, 19:58 761\n18.09 09:57 1045 Жамият


АҚШ КХДРга қарши санкциялар сабаб Россия портларини назорат қилмоқчи\nАмерика маъмурияти Россиянинг Владивосток, Находка ва Ванинодаги портларини алоҳида назоратига олиши мумкин. Бунга КХДРга қарши санкциялар ижросини таъминлаш нуқтаиназари билан ёндашилмоқда. АҚШ Конгресси вакиллар палатаси томонидан қабул қилинган қонун лойиҳасида шундай меъёр кўзда тутилган, деб хабар қилган РИА Новости.\nҲужжатга мувофиқ, АҚШ президенти қонун кучга киргач 180 кундан кейин беш йил мобайнида БМТ ХКнинг КХДРга нисбатан қабул қилган резолюцияларини бузаётган портлар ва аэропортлар тўғрисида Конгрессга йиллик ҳисобот бериб туриши шарт.\n"Ҳар бир ҳисоботда қуйидаги портлар: …Россия Федерациясининг Находка, Ванино ва Владивосток портлари фаолиятига доир тўлиқ маълумот тақдим этилиши керак", — дейилади қонун лойиҳаси матнида.\nҲужжатда, шунингдек, Хитой, Эрон, Суриянинг Тартус ва Латакия шаҳарларидаги портларнинг ҳам номи бор.\nЛойиҳани 419 нафар вакил маъқуллаган, бир киши қарши чиққан. Ҳужжатни АҚШ сенати тасдиқлагач, имзолаш учун президентга киритилади.